ساڵی 1985سلێمانیی دایكی "محه‌مه‌د"بوو\nكۆتاییه‌كانی ساڵی 1984 بوو، به‌درێژایی ئه‌و ساڵه یه‌كێتیی نیشتمانیی كوردستان و حكومه‌تی عێراق له گفتوگۆو دانوساندا بوون، ورده ورده ڕوون ببۆوه كه پڕۆژه‌كه سه‌رناگرێت و هیچی لێ شین نابێت. له‌گه‌ڵ ئه‌وه‌شدا پشووییه‌كی باش بوو بۆ هێزی پێشمه‌رگه. شتێك كه ده‌بوو له و ماوه‌یه‌دا بكریت و نه‌كرا، ڕاهێنان و مه‌شقپێكردنی هێزه‌كان له‌سه‌ر شێوازه سه‌ربازییه ئه‌كادیمی و ئاشناكردنیان به‌و ڕێگایانه‌ی سوپای عێراق شه‌ڕیان پێ ده‌كات. ئه‌وه ڕاسته كه پێشمه‌رگه له‌ئه‌نجامی ڕووبه‌ڕووبوونه‌وه‌كانه‌وه به‌كرده‌وه زۆر شت فێربوو، دركی به گه‌لێك نهێنی ئه‌و سوپایه كردبوو، به‌ڵام ڕێكخستنه‌وه‌یه‌كی تیوری و ڕاهێنانی كرده‌یی مه‌یدانی، سودی زۆرتری ده‌بوو.\nبه‌ڵام، گوڕو تین و په‌رۆشیی پێشمه‌رگه له لوتكه‌دا بوو، گیانی نیشتمانپه‌روه‌ری و فیداكاریی تاوی سه‌ندبوو، بۆیه ڕه‌وه‌و مۆڵگه‌ی جاشه‌كان، فه‌یله‌ق و لیوا پڕ چه‌كه‌كان، به‌هیچ جۆرێك نه‌یانده‌توانی به‌ره‌نگاری هێزه‌كانمان ببنه‌وه. به‌پێچه‌وانه‌وه دوای كۆتاییهاتنی گفتوگۆكان، پێشمه‌رگه هێرشێكی به‌رفراوانی ده‌ستپێكرد و زیانێكی زۆر گه‌وره‌ی له دوژمن دا و ناوچه‌یه‌كی فروانای لێ پاك كرده‌وه و ئازادی كردن. چالاكییه‌كان له سه‌رانسه‌ری كوردستاندا له‌وپه‌ڕی تین و تاوو بڵێسه‌یان سه‌ندبوو.\nتیپی (47)ی پیره‌مه‌گرون، یه‌كێك بوو له تیپه هه‌ره چالاك و بزێوه‌كانی یه‌كێتی، سنوری چالاكییه‌كی زۆر فروانی هه‌بوو كه ناوجه‌رگه‌ی شاری سلێمانیش به‌شێك بوو له‌و ناوچه‌یه. پێشمه‌رگه‌ی ناو شارمان زۆر بوو، به‌ڕۆژ چالاكی تاكه كه‌سی و گروپی بچووكی دوو یان سێ كه‌سییان ئه‌نجام ده‌دا و به شه‌ویش ده‌بوونه ڕێپیشانده‌ری مه‌فره‌زه‌كان و هێزی پێشمه‌رگه. تیپه‌كه‌مان ژماره‌یه‌كی زۆر چالاكی قورس و هه‌ندێجار مه‌حاڵیشی ئه‌نجام دا، شه‌ڕی پێشمه‌رگانه ده‌سكه‌وت و سه‌روه‌ریی گه‌وره‌ی بۆ گه‌لی كورد و یه‌كێتی تۆمار كرد و زیانی گیانی و مادیی زۆر قورسی له دوژمنی داگیركه‌ر دا.\nدوژمن شپرزه ببوو، سه‌ری لێ شێوابوو، وه‌ك گورگی بریندار په‌لاماری خه‌ڵكی مه‌ده‌نی ده‌دا، ده‌ستی له‌هیچ نه‌ده‌پاراست، ته‌ڕو وشكی پێكه‌وه ده‌سوتاند، پێشمه‌رگه و هاوڵاتی ئاسایی به دوژمنی خۆی ده‌زانی، گه‌لێك تاوانی گه‌وره‌ی به‌رامبه‌ر ژن و منداڵان و پیران و گه‌نجانی بێوه‌ی و بێچه‌ك كرد. له لایه‌كی تریشه‌و، مه‌فره‌زه‌كانمان له‌ناو شاردا به‌دوای تاوانباره دڕنده‌كانه‌وه بوون، ژماره‌یه‌كی باشیان لێ به سزانی شۆڕش گه‌یاندن و تۆڵه‌ی تاوانكارییه‌كانیان لێكردنه‌وه.\nله كۆتایی مانگی حوزه‌یرانی ساڵی 1985 دا، سه‌ر له‌ئێواره‌یه‌كیان، مه‌فره‌زه‌یه‌كی پێشمه‌رگه‌كانمان له‌سه‌ر شه‌قامی تووی مه‌لیك له سلێمانی، زۆر چاونه‌ترسانه بازگه‌یه‌ك داده‌نێن و لێپرسینه‌وه ده‌كه‌ن له‌و ئوتومبیلانه‌ی به‌وێدا ده‌ڕۆیشتن... پێناس له چه‌ند كه‌سێك وه‌رده‌گرن و به‌ڕێیان ده‌كه‌ن، له‌ناكاو ئوتومبیلێكی به‌رازیلی (خۆی له‌ئه‌سڵا ناوی پاساته)، ده‌گاته لای بازگه‌كه. له‌ناو ئوتومبیله‌كه‌دا چوار كه‌سی سه‌ر به ئیستخباراتی عه‌سكه‌ری به‌كوردی قسه ده‌كه‌ن، واده‌زانن چه‌كداری خۆیان له‌وێ وه‌ستاوه (به كوردییه‌كه‌ی خۆمان جاشن) بۆیه لییان تووڕه ده‌بن و ده‌ست ده‌كه‌ن به جوێندان كه بۆچی ئه‌م قه‌ره‌باڵه‌غییه‌تان دروست كردووه. پێشمه‌رگه‌كان تێده‌گه‌ن و داوا ده‌كه‌ن خۆیان بده‌ن به‌ده‌سته‌وه، یه‌كێك له ئیستیخباراته‌كان (دواتر زانیمان ناوی سه‌ید كه‌ریم بووه) ده‌ست ده‌بات بۆ ده‌مانچه‌كه‌ی، پێشمه‌رگه لێیان دێنه ده‌ست و هه‌رچواریان له‌ناو ده‌به‌ن و ئوتومبیله‌كه‌شیان ئاگری تێبه‌ر ده‌بێت لاشه‌كانیشیان ده‌بێت به خه‌ڵوز.\nچالاكییه‌كه ده‌نگ ده‌داته‌وه، خه‌ڵكی شار (سلێمانییه حه‌یاته‌كه) كه هه‌موویان شه‌وانه گوێیان له ئیزگه ده‌گرت، ئه‌وكات واده‌وترا و مه‌به‌ست له‌ده‌نگی گه‌لی كوردستان بوو، بڵاو ده‌بێته‌وه كه چواردانه له پیاوه هه‌ره تانوانباره‌كانی به‌عس به سزای شۆڕش گه‌یه‌ندراون. هه‌ر دوای چالاكییه‌كه عه‌بدعه‌لی كه به‌رپرسی ئیستیخباراتی عه‌سكه‌ری سلیمانی ده‌بێت ده‌گاته شوێنه‌كه‌و سوێند ده‌خوات تۆڵه بكاته‌وه.\nبه‌ڵام تۆڵه‌ی به‌عس هه‌میشه ترسنۆكانه بووه. تۆڵه‌ی ترسنۆكانیش ده‌بێت چی بێت؟\nده‌نگوباس بڵاو ببۆوه، له‌لایه‌ك شادی گه‌له‌كه‌مانی داگرتبوو، له‌لایه‌كیش به‌عسییه‌كان دووچاری شۆك ببوون چونكه ئه‌م چوار تاوانباره شاره‌زایی زۆریان له‌سه‌ر شروشتی خه‌ڵكی شارو زۆربه‌ی گه‌ڕه‌ك و كۆڵان و دوكانداره‌كان په‌یدا كردبوو، له ئیزگه‌ی ده‌نگی گه‌لی كوردستانه‌وه مژده به گه‌ل وبه قاره‌مانان و شۆڕشگێڕان ده‌درێت و ئاشكرا ده‌كرێت كه قاره‌مانانی تیپی 47ی پیره‌مه‌گروون چوار دانه له هه‌ره بێنامووسه‌كانی ڕژێمیان له‌ناوبردووه و ڕه‌وانه‌ی دۆزه‌خ كراون.\nبه‌عسیه‌كان گه‌ڕابوون تا بزانن ئه‌و قاره‌مانانه كه‌سیان هه‌یه له شار بژی، كه‌سی بێدیفاع و مه‌ده‌نی، تا ده‌ستیان لێ بوه‌شێنن. ئه‌وكات من سه‌رقاڵی به‌هیزكردنی به‌ره‌ی (ووڵاغلوو) بووم، بۆ "داستانی قه‌یوان ماوه‌ت"، محه‌مه‌دی برام ترسابوو هاتبووه گاپیڵۆن، نازانم بۆچی و چۆن قه‌ناعه‌تی پێكرابوو گه‌ڕابۆوه بۆ شار. به په‌له جوابم بۆ نارد ئاگای له‌خۆیبێت، هه‌رچی زووه شار جێبهێڵێت و خۆی ده‌رباز بكات و خه‌م سارد نه‌بێت .\nبه‌ڵام له ڕۆژی (6-7-1985) دا، به‌عسیه‌كان فرسه‌تیان له محه‌مه‌دی برابچوكم هێنا، كه ئه‌وكات ته‌مه‌نی نه‌گیشتبووه 25ساڵ، له‌ناو دووكانه‌كه‌ی خۆیدا و به‌ڕۆژی نیوه‌ڕۆ قۆڵ به‌ستی ده‌كه‌ن ولای مزگه‌وتی گه‌وره‌وه‌ی شار، به‌به‌رچاوی خه‌ڵكه‌وه گولـله‌بارانی ده‌كه‌ن، هه‌رله‌وێدا شه‌هید ده‌بێت و ده‌گاته ڕیزی نه‌مران. تاوانباره‌كانیش به‌ده‌نگی به‌رز به‌خه‌ڵك و ئاپۆرای ئه‌و ناوه‌یان وت، ئه‌مه برای شۆڕشی سه‌رتیپه. به‌ڵام خه‌ڵكی چاونه‌ترس و فیداكار به‌ئاشكرا و ڕووبه‌ڕوو، نه‌فره‌ت له‌و تاوان وتاوانبارانه‌ده‌كه‌ن و په‌لاماری ته‌رمه‌كه‌ی ده‌ده‌ن و له‌باوه‌شی ده‌گرن و هه‌ڕه‌شه‌ی جه‌لاده‌كان نایانترسێنێ.\nكارێكی تا ئه‌وپه‌ڕی نامرۆڤانه‌و قێزه‌ون؛ ئه‌وه تیپی 47 بوو ئه‌و چالاكییه پڕ سه‌روه‌رییه‌ی ئه‌نجام دا، ده‌بوو به‌عس بێت و تۆڵه له ئێمه بكاته‌وه، نه‌ك پیاوێكی كاسبی بێوه‌ی كه خه‌ریكی به‌خێوكردنی دایكێكی پیری خێرنه‌دیوه، كه نزیكه‌ی سی ساڵ پێشتر، پیاوه‌كانی زه‌عیم سدیق هاوسه‌ره‌كه‌یان شه‌هید كردبوو(ئه‌ویش دیسان هه‌ر پیاوێكی كاسبی بێوه‌ی بوو، خه‌ریكی بازرگانی بوو)\nئێمه پێشمه‌رگه‌ی خاوه‌ن ئاكار و ڕه‌وشتی شۆڕشگێڕانه، ده‌ست له‌مه‌ده‌نی ناوه‌شێنین، به‌ڵام به‌عسی خوێنڕێژ هه‌موو شتێك ده‌كات، كورد لای ئه‌و هه‌ر كورده، جا پێشمه‌رگه بێت یان نا. به‌عسییه‌كان براكه‌میان شه‌هید كرد، حه‌مه‌ی برام له‌هیچ شتێكدا نه‌بوو، كاری به‌هیچ نه‌بوو، به‌ڵام به‌عس ئه‌مه ده‌زانێت؟\nمن گه‌رچی ده‌مزانی شۆڕش و پێشمه‌رگایه‌تی باجی قورسه، دوژمنیشم باش ده‌ناسی و ده‌مزانی هه‌رچی له‌ده‌ست بێت ده‌یكات، به‌ڵام ته‌نها سه‌بورییم بۆ مه‌رگی حه‌مه‌ی برام ئه‌وه بوو كه شار پرسه‌ی بۆ دانا نه‌ك من، ئه‌وه شار بوو له پرسه نهێنییه‌كه‌ی براكه‌مدا وه‌ستابوو، ده‌بوو سه‌ره‌خۆشی له‌هه‌موو شار بكه‌یت. شه‌هیدبوونی براكه‌م حه‌سره‌تێكی گه‌وره‌یه به‌تایبه‌ت له ژیانی مندا، به‌ڵام كه ئاوڕ بۆ دواوه ده‌ده‌مه‌وه و ده‌بینم له ئاماده‌نه‌بوونی مندا، شار دایكی براكه‌م بووه، شار خۆی به‌پێوه وه‌ستابوو وه‌ڵامی میوانه‌كانی ده‌دایه‌وه، هه‌ست ده‌كه‌م سه‌بورییم هاتووه.\nئه‌وه قسه‌یه‌كی بۆش بوو، به‌عسییه‌كان ده‌یانووت نابێت پرسه‌یان بۆ بگرن، به‌ڵام كورد، به‌ڵام شار، دوور له‌چاوی به‌عس شوێنێكی ده‌دۆزییه‌وه بۆ پرسه گرتن، بۆ شانازیكردن به شه‌هیده‌كانییه‌وه، بۆ ڕاگه‌یاندنی ئه‌وه‌ی ئه‌وانه هه‌رگیز نامرن. من قه‌رزار باری شارم، ئه‌وه‌ی شار بۆ براكه‌می كرد، من نه‌مده‌توانی بیكه‌م؛ شار وانه‌یه‌كی گه‌وره‌ی دامێ: شه‌هیده‌كان هه‌رگیز نامرن.\nئه‌وه‌ی منی ئاسوده‌و ئارام ده‌كرد، ئه‌وه‌ی هه‌ستی شانازی منی بردبووه لوتكه، ئه‌وخۆشه‌ویستی و دڵسۆزییه‌ی شاره حه‌یاته‌كه بوو بۆمان، هه‌رچی ئاگاداری ئه‌و غه‌دره گه‌وره‌یه بوو، له پرسه نهێنییه‌كه‌ی حه‌مه‌ی برامدا ئاماده بوو، ئه‌و نهێنییه‌ی لای هه‌مووان ئاشكرا بوو، ته‌نها لای به‌عس نهێنی بوو.\nنابێت لێره‌دا شێركۆ بێكه‌سی شاعیری گه‌وره‌ی شۆڕشی نوێ له‌بیر بكه‌م، شیعرێكی زۆر كاریگه‌ری بۆ شه‌هیدبوونی براكه‌م و قاره‌مانێتی تیپی 47 و منیش نوسیبوو. من ساڵانێكی زۆر ئه‌و شیعره‌م له‌ناو نوسین و یاداشته‌كانی خۆمدا پاراستبوو، به‌ڵام دواجار له‌گه‌ڵ به‌شێكی زۆر له یاده‌وه‌رییه‌كانمدا فه‌وتان (ئه‌مه‌ش چیرۆكێكی تره و له‌شوێنی خۆیدا باسی ده‌كه‌م)\nمن چه‌نده زامی جوانه‌مه‌رگم له ناخمدا پاراستووه و تا ئێستاش جارجاره هه‌ر ده‌كولێته‌وه، زامی شه‌هیدبوونی باوكم له‌ناخمدا هه‌ڵگرتووه، كه له‌كاتێكدا ژیانیان لێ زه‌وت كرد 1963 من منداڵێكی بچووك بووم. به‌قه‌ده‌ر هه‌ردوكیشیان هه‌ست به قه‌رزاریی بۆخه‌ڵكی شاره‌كه‌م ده‌كه‌م كه له‌بری من، هه‌موویان له پرسه‌ی براكه‌مدا ئاماده بوون، هه‌ربۆیه‌شه من په‌یمانم به خۆم داوه، كه هه‌تا بمێنم خزمه‌تكاری ئه‌م شاره بم.\nهه‌زاران سڵاو بۆ شه‌هیدانی ڕێگای ئازادی كورد و كوردستان و سه‌ری ڕێز داده‌نوێنین بۆ بنه‌ماڵه‌ی سه‌ربه‌رزی شه‌هیدان.\nئه‌ندامی مه‌كته‌بی سیاسی (ی.ن.ك)\nلۆگۆی شاری سلێمانی وه‌ك شاری ئه‌ده‌بی یونسكۆ په‌سه‌ند ده‌كرێت\nلە روانگەی یەکێتییەوە چاكسازیی پاكێجێكە نەك تەنیا كەمكردنەوەی مووچە\nده‌زگای مرۆیی مام هاوكارییه‌كانی گه‌یانده گه‌رمیان\nهاوسەرۆكی یەكێتی: لەگەڵ گۆڕان لەسەر چەند پرسێكی گرنگ گفتوگۆمان كرد\nوێنه.. كۆبوونه‌وه‌ی یه‌كێتی و گۆڕان\nماوێ نێزیكی 30 سالایه ده‌وله‌تا تورك به‌رده‌وام سه‌روه‌ریا ئاخا هه‌رێما كوردستانێ ب هێڕشێن له‌شكه&zw...\nشه‌هیدانی قڕگه برینێكی قوڵ به جه‌سته‌ی یه‌كێتییه‌وه


عێراق له نێوان توندوتیژی و کێشه سـیاسیـیه‌کاندا\nهه‌رچه‌نده بۆمب‌ته‌قانه‌وه‌کانی خۆکوژی ئه‌م دوایـیانه له عێراق که به سه‌دان کوشـته و برینداری لێـکه‌وتۆته‌وه پـرسیاری ئه‌وه‌ی هێناوه‌ته پـێش " ئایا بۆی هه‌یه عێراق جارێـکی دیکه ڕووبه‌ڕووی توندوتیژی په‌ره‌گرتوو له وێنه‌ی ئه‌وانه‌ی سـاڵانی 2006 یان 2007 بـبێته‌وه؟" یانیش ده‌کرێت چاوه‌ڕێی ئه‌وه بکه‌ین که عێراق توندوتیژی داوێته پـشـت‌سه‌ر و هه‌وڵه‌کان ده‌خرێنه گه‌ڕ له پـێناو ئاوادانکردنه‌وه‌ی ئه‌م وڵاته.\nله لایه‌کی دیکه مه‌سه‌له‌ی ناکۆکی نێوان کورده‌کان و حکومه‌تی ناوه‌ندی به‌غدا، وه‌کو دابه‌شـکردنی ده‌سه‌ڵات، کێشه له‌سه‌ر ئه‌رد و قونتراتی نه‌وت و مه‌ترسی دروسـتبوونی شه‌ڕ نێوان کورده‌کان و به‌غدای هێناوه‌ته پـێش ئه‌گه‌ربێت و ڕێبه‌رانی سـیاسی نه‌توانن ئه‌م کێشـانه چاره‌سه‌ربکه‌ن. له‌گه‌ڵ که هه‌روه‌ها مۆڵه‌تی ده‌رچوونی هێزه‌کانی ئه‌مه‌ریکا له عێراق بۆ سـاڵی داهاتوو نزیـک ده‌بێته‌وه، وڵاته یه‌کگرتووه‌کانی ئه‌مه‌ریکا هه‌وڵه‌کانی خێراتر کردوون بۆ یارمه‌تیدانی هه‌ردوولایان بۆ خاوکردنه‌وه‌ی گرژی نێوانیان و چاره‌سه‌ری کێشـه‌کان به ڕێـگای گفتوگۆ.\nئه‌مانه بابه‌تی به‌رنامه‌ی هه‌له‌و واشـنتنی ئه‌م هه‌فته‌یه بوو که هاوکارمان موعته‌به‌ر شـیروانی به‌ڕێوه‌ی ده‌برد و عه‌بدولباری زێباری، ئه‌ندامی په‌رله‌مانی عێراق و نوێنه‌ری موسڵ میوانی به‌رنامه‌که بوو.\nده‌توانن گوێبیسـتی ده‌قی به‌رنامه‌که بن له ڕێـگه‌ی کلیـکـکردنی ئه‌و فایله ده‌نگیـیه‌ی سه‌ره‌وه، ماوه‌که‌ی 53 خوله‌که.


کۆچی مێژوویی خەڵکی خەباتگێڕی ناوچەی مەریوان و پشتیوانی شارەکانیتری کوردستان، لاپەڕەێکی زێڕینە لە بزوتنەوەی شۆڕشگێڕانەی کوردستان!\nکاتێک کورەی خەبات ھێڵەی دێت و ڕێکخراوە بەرپرس و تاکەکانی خەباتگێڕ سەرقاڵی شۆڕش و بەڕێوەبردنی ئەرکی شۆڕشگێرانەن و بە وتەی پێشنیان کاتیان بۆ سەرخوراندنیش نیە، فەزای ناو کۆمەڵگا و شۆڕش و حیزبایەتی پڕە لە خۆبوردویی و سەمیمیەت و ڕۆحی ھاوکاری و زەروورەتی پێکەوە بون و ھاوخەباتی دەستی باڵا پیدا دەکا.\nجیلێک لە خەباتگێڕانی ئەمڕۆ چ بە تاک و یا لە کاری ڕێکخراویدا، لە سەردەمی زوو ئاوێنەی باڵاڕوانی ئەم ڕەوتە بوون. ڕێکخستنی کۆچی مێژوویی مەریوان و دەوری کاریگەری کاک فوئاد و تێکۆشەرانیتر جێگەی ئەو شانازییەن کە ھەمومان پی دڵخوشین و ڕووی خۆمانی پێ سوور دەکەینەوە. ئەگەر پێدا چونەوێک بەو ئەرکە پیرۆزە و ڕابوردوی ئەو سەردەمانەمان کە تەنیا شانازیمانە بکەینەوە، ھەم لە ھەڵکانی و ھەم لە دەرسە پڕ لە سەروەرییەکانی تێدەگەێن و دەبن بە ڕێنوێنی ئەرکی ئەمڕۆیشمان.\nخوازراو و نەخوازراو دوور کەوتنەوە لە کۆمەڵگا و خەباتێکی بێ وچان و ڕوو دەر ڕوو لە گەڵ دوژمن، دەتوانێت ھۆێکی گرینگ بێت لە داڕمانی سیاسی و لێکۆڵینەوەی بێ بنەما و پەنا بردن بۆ قسە و قسەڵۆک و زۆرشتی ناشایستی تر کە بە داخەوە ئەمڕۆ لە دنیای مەجازیدا بوە بە پەتاێکی کوشەندە و کەم نین ئەو کەسانە پی ئالودە بون.\nبەرھەمی ئەم وەزعە دەبێ بە دوورکەوتنە لە ێەک(کە بەداخەوە نەخۆشھاێک سیاسی ھەن کە ئەوەیان پێ دەرمانی دەردە) و ڵێڵ کردنی فەزای سیاسی وپێش گرتن بە دیالۆگێکی سیاسی و سالم و تەڕو وشک پێکەوە سوتان.\nیادی کاک فوئاد و کۆچی مێژوویی مەریوان ھەمیشە بەڕێزە و ھیچکات لە بیر ناچێت.


💚 عاسی محەمەد نەجیب عەزیز عەلی ئەنفالکراوان\n📅 کاتی تۆمارکردن Aug 11 2017 4:35AM\nساڵی 1988 لەگەڵ 2 برایدا ئەنفالکراوە. [ زۆرتر... 👁] ✖ ✖ 0 4 ✔ 88% ✍ س.ئـ. 11-8-2017 4:35:25


Home›هەواڵ›جیهان›ئەڵمانیا.. سێ ساڵ زیندانیکردن بۆ هاوسەری راپەرەکەی داعش دەرچوو\nئەمیمە و هاوسەرە راپەرەکەی\nدوێنێ هەینی دادگای ئەڵمانیا هاوسەری دینیس کۆسبەرت-ی سزا دا بە سێ ساڵ زیندانیکردن کە بە راپەرەکەی داعش نێوبانگی دەرکردبوو.\nدادگای هامبۆرگ سزای (ئەمیمە)ی 36 ساڵی دا کە بە رەگەز تونسییە و ساڵی 2015 چووەتە سوریا و بووەتە هاوسەری راپەرەکەی داعش کە ساڵی 2018 لە هێرشێکی هاوپەماناندا کوژرا.\nئەمیمە لەگەڵ. سێ منداڵەکەی لە شاری رەققە ژیاوە لە ساڵی 2015ەوە و دوای کوژرانی هاوسەری یەکەمی لە سوریا، ساڵی 2015 شوویکردۆتەوە بە راپەرەکەی داعش کە پێش ئەوەی بچێتە ناو ئەو رێکخراوە، ناوی دیزۆ دۆگ بووە.\nکۆسبەرت کە ساڵی 2006 خەریکی کۆنسێرت بووە لە ئەمریکا، پێشتر هەموو دروشمەکانی داعشی بە دەنگی خۆی ریکۆرد کردووە و ئەمریکا بە تیرۆریستێکی جیهانیی وەسفیکردووە.\nدوای کوژرانی کۆسبەرت، ئەمیمە ئایە گەڕاوەتەوە ئەڵمانیا و لەوکاتەوە لەوێ دەژی و دواتر دادگا بڕیاریدا بە سزادانی بۆ ماوەی سێ ساڵ بەند کردن بەتۆمەتی ئەشکەنجەدانی کچێکی ئێزدی و باش بەخێو نەکردنی منداڵەکانی.


ئێمە و یەکێتی شۆرشگێرانی کوردستان وەک هێزێکی کوردستانی و سەربەخۆی خواز | یاریکورد یاهەق\nئێمە و یەکێتی شۆرشگێرانی کوردستان وەک هێزێکی کوردستانی و سەربەخۆی خواز\nPosted by Admin | jun 11, 2019 | کوردی | 0 |\nسازمانی یاری کورد وەک بزوتنەوەێک کە لە خەبات و تێکوشانداێە بۆ کومەڵگەی یارسان(کاکەیی) هیچ کاتێک خۆی لە نەتەوەی کورد جیا نەزانیوە و بگرە هاورێانی ئێمە زۆر جار هازر بوون لە پێناو بەرژەوەندی گەل و نیشتمانی کورد واز لە یاری کورد وەک تەنیا رێکخراوێکی کارا لە مەیدانی خەبات بۆ پارێزگاری کردن لە مافی کومەڵگەی یارسان بهێنن\nوەک لە ریگای ماڵپەری رێکخراوەکەمانەوە بەڵاو کراێەوە سازمانی یاری کورد تێکەڵ بوونی خۆی لە گەڵ یەکێتی شۆرشگێرانی کوردستان ڕاگەیاند و بوو بە بەشێک لە ئەو هێزە کوردستانیە و ئەورۆکە .ئێمە هەمومان بە گشتی ئەندامی یەکێتی شۆرشگێرانی کوردستانین و سازمانی یاری کوردیش ئەبێتە سازمانی یارسانی یەکێتی شۆرشگیرانی کوردستان\nئێمە و یەکێتی شۆڕشگێران بۆ .\nلە سەردەمی راپەرینی گەلی کوردمان لە باشوری کوردستان و بە هاتنە خوارەوەی پۆل پۆلی پێشمەرگەکانی یەکێتی نیشتمانی کوردستان لە داوێنی چیای کاروخ و بناری کیوەرەش و ڕاماڵینی حکومەتی بەعسی عیراقی لە لاێەن خەڵک و شۆرش بە رابەرایەتی یەکێتی نیشتمانی کوردستان ئێمە پێشمەرگە بووین و لە ئەو سەردەم دەورمان هەبوو لە دامەزراندنی یەکێتی شۆرشگیرانی کوردستان و خۆمان بە خاونی یەکێتی شۆرشگێران زانیوە و دەزانین.\nوەک هەموو لاێک ئاگادارن یەکێتی نیشتمانی کوردستان وەک هێزێکی نەبەز و جوامێر لە مەیدانی خەباتی کوردایەتی ساحبی رابردوێکی زێرین و پڕ لە هەماسە بوو لە ئەو سەردەمە دژوارەی خەباتی نیشتمانەکەماندا هەر بۆێە زۆربەی هاورێانی پێشمەرگەی ئێمە لە ئەو سەر و بەندەدا خۆشەویستیکی زۆریان هەبوو بۆ یەکیتی نیشتمانی کوردستان ، بۆێە پێشنیاری دامەزراندنی هێزێکیان کرد هاو ناوی یەکێتی نیشتمانی کوردستان بێت.\nهاوریانی ئێمە ئەبواێە بۆ هەڵگرتنی ناوی یەکێتی چوبانە خزمەت رێزدار مام جەلال لە قەڵاجوارلان و پرسیان بە بەرێزیان کردباێە هەر بۆێە پەیامیان بۆ رێزدار مام جەلال نارد کە بۆ مەبەستێکی وا هەز دەکەن چاویان بە بەرێزیان بکەویت.\nرێزدار مام جەلال وڵامی ناردبوەوە و مەوعدێکی دیاری کردبوو کە هاورێانی ئێمە بۆ ئەو مەبەستە ببینێ هەر بۆێە دو ماشێن لە پێشمەرگەکان کە جگە لە کاک سەعید و حسەین هەموو ئەوانیتر خەڵکی مەریوان،سەقز سنە و لای کرماشان بوون چوونە خزمەت رێزدار مام جەلال بۆ دیاری کردنی ناوێک بۆ دامەزراندنی هێزێکی نوی کوردستانی.\nرێزدار مام جەلال زۆری پێ خۆش بوو کە هێزێک لە روژهەڵاتی کوردستان بێتە دامەزراندن ئەویش بە بیریکی نوی کوردایەتی و بە ناوی یەکێتی شۆرشگیرانی کوردستان کە هاو ناو بوو لە گەڵ یەکێتی شۆرشگیرانی کوردستان لە باشور کە دواتر لە گەڵ کۆمەڵەی رەنجدەرانی کوردستان یەکێتی نیشتمانی کوردستانیان پێک هێنا\nئەوە بوو کە لە ٣٠ گوڵان ١٩٩١ یەکێتی شۆرشگیران کوردستان لە شەرایەتێکی تایبەت بۆ خەبات و شۆرش لە دژی داگیرکەران خاک و وڵات بە تایبەتی رێژیمی کۆماری ئیسلامی ئێران وەک زەرورەتێکی مێژووی لە سەر بنەمای ئازادی جەکی کوردایەتی هەڵگرد و دەستی داێە خەبات و بەرخوەدان بۆ دابین کردنی مافە رەواکانی گەلی کورد لە روژهەڵاتی کوردستان و بە رەسمی دامەزراندنی خۆی راگەیاند و کاک سەعید وەک رێبەری یەکێتیمان دیاری کرا.\nبە دامەزراندنی یەکێتی شۆرشگیرانی کوردستان رۆڵەکانی گەلی کورد بە گشتی و پێشمەرگەکانی دیاری داڵاهۆ ، شاهۆ،سەقز و مەریوان و سنە بە تایبەتی دەنگی دلیر و دوژمن تۆقێنی یەکێتیمان بوون بە درێژایی خەباتی چەکداری یەکێتی شۆرشگێران لە نێو جەرگەی روژهەڵات بە دەیان عەمەلیاتی دوژمن بەزێنیان دژی داگیرکەران ئەنجام دا و خەسارەتێکی زۆریان بە دوژمن گەێاند.\nبە داخەوە دوای ماوەێکی کورت لە دامەزراندنی یەکێتی شۆرشگیرانی کوردستان رێزدار کاک سەعید یەزدانپەنا لە پیلانێکی تەم و مژاویدا گیانی بەخت کرد و دوای گیانبەختکردنی کاکە سەعید و کێشە تەشکیلاتیەکانی نێو یەکێتیمان و دابرانی پیوەندی هاورێیانمان لە گەڵ روژهەڵاتی کوردستان، وردە وردە برێک هەلپەرەست ویستیان بە گۆرینی نازناوی یەکێتی شۆرشگێران کە بە رەنج و خۆێن و ئارەقەی خەباتکاران و دلێر پیاوانی رێگای کوردایەتی ئاودێر کرابوو و ریشەی لە دڵی گەلی چەوساوەی کوردا چەقاندبوو بگۆرن و ناوی یەکێتیمان بسڕنەوە ،بەڵام برێک لە دڵسوزان و خەمخۆرانی یەکیێتیمان رێگەیان نەدا مێژووی یەکێتی و ئارەقەی هاورێە دێرینەکانمان ون بێت و یەکێتی شۆرشگیرانیان پاراست و نەیانهێشت بکرێتە سەودای دولار و کورسی بێ کەڵک بۆ کورسی پەرستان.\nئێمە سەرەڕای دەست خۆشی لە هاورێانمان کە بۆ یەکێتی ژیان و بۆ یەکێتیش مردن بڵین دەدەین کە لە هەر شوێن و مەکانێک بۆمان بکرێت و شەرایەت مەودامان بدات لە پێناو کوردایەتی و وەفا بۆ هاورێە دێرینەکانمان خەبات بکەین و سەنگەری کوردایەتی و رێزەکانی یەکێتی شۆرشگێرانی کوردستان بەر نەدەین.\nبەڵێ مێژور ئێمە و یەکێتی شۆرشگێرانی کوردستان یەکە و هەر بۆێە ئەورۆکە یاری کورد و یەکێتی پشت بە یەک بەرانبەر دوژمن دەوستنەوە و کۆڵ نادەن و لە پێناو سەربەرزی و رزگاری وڵات شان بە شانی یەک و لە یەک سەنگەر خەبات دەکەن.\nسەرکەوێ جوڵانەوەی رزگاری خوازی کوردستان بە رێبەرایەتی یەکێتی شۆرشگێرانی کوردستان برۆخێ رێژیمی کۆماری ئیسلامی ئێران\nعەلی میر محەمەدی بەرپرسی کۆمیتەی یەکێتی شۆرشگیرانی کوردستان و رێکخراوی یاری کورد لە دانمارک\nوێنەی لای راست عەلی میر محەمەدی وێنەی لای چەپ عەلی فەزڵی بنکەی یەکێتی شۆڕشگێرانی کوردستان ساڵی ١٩٩١ رانیە گوندی ساردکێ\nژمارەی بینین 864\nPreviousکۆبونەوەی کومیتەی بریتانیای یەکێتی شۆرشگێرانی کوردستان و رێکخراوی یاری کورد لە بریتانیا\nNextئاگاداری دیاری کردنی رێبەرایەتی کاتی بۆ یەکێتی شۆڕشگێڕانی کوردستان\nڕاگەێندراوی یەکێتی شۆڕشگێرانی کوردستان لە پێوەندی گیانبەختکردنی دیار غەریب و هاورێەکانی (25 704)


ئه‌و ده‌نگه‌ی هیچكه‌س نه‌یبیست! … هێمن خورشید – Denegkan\nbyهێمن خورشید\tDecember 19, 2012\tگشتی\n” كه‌ڵه‌پیاوێكی به‌ڕێزی كورده، كه ئه‌گه‌ر به كوردی بنووسێت به پاراوترین و ڕوونترین شێوه ده‌نوسێت، كه به عه‌ره‌بیش ده‌نوسێت پاراوترین و ڕوونترین عه‌ره‌بی به‌كارده‌هێنێت” .\nئه‌و وته‌یه‌ی سه‌ره‌وه هی هیچ كورد زمانێك نییه، به‌ڵكو قسه‌ی نووسه‌رێكی نه‌ته‌وه‌په‌رستی عه‌ره‌به، ده‌ربڕینی نووسه‌ری عێڕاقی (حمید المگبعی)یه و له په‌سنی (مه‌سعود محه‌مه‌د)دا وتویه‌تی.\nله سه‌ره‌تای مانگی نیسانی ساڵی 2002زدا، بیریاری گه‌وره‌ی كورد (مه‌سعوود مه‌حه‌ممه‌د)، له شاری هه‌ولێر و له‌سه‌ر یه‌كێك له قه‌ره‌وێڵه‌كانی خه‌سته‌خانه‌ی ڕزگاری، چاوی له‌یه‌كنا و دونیای ڕۆشنی به‌جێهێشت.\nمه‌سعوود محه‌ممه‌د، مرۆڤێك بوو سه‌یر و ئاڵۆز، مرۆڤێك بوو به بڕوای من جۆرێك له ناڕوونی تیدا بوو، ئه‌و زمانێكی هه‌بوو پارا‌و، پوخت، گشتگیر، كه به كوردی ده‌ینووسی پێویست بوو بۆ خوێندنه‌وه‌ی نووسینه‌كانی زۆر شاره‌زای زمانی كوردی بیت، وه‌ختێك به عه‌ره‌بییش ده‌ینووسی، هه‌ندێك عه‌ره‌بزمان به‌ده‌ست وشه و ده‌سته‌واژه ئاڵۆز و قورسه‌كانییه‌وه داده‌مان و گومانیان له عه‌ره‌ببوونی خۆیان ده‌كرد. ئه‌م پیاوه خاوه‌نی زمانێكی ئاوها بوو، كه‌چی له هه‌مانكاتدا زمانی نه‌بوو! ئه‌و زمانی نه‌بوو خه‌ڵكی تێبگه‌یه‌نێت له‌وه‌ی ده‌یه‌وێت چییان پێ بڵێت، ئه‌و ده‌ینووسی و ده‌ینوسی، وه‌لێ قه‌ت ڕۆژێك بیری له‌وه نه‌كرده‌وه ــ یان نه‌یویست بیری لێبكاته‌وه ــ كه ئه‌و له‌ناو كۆمه‌ڵگه‌یه‌كدا ده‌ژیت كه حه‌زیان له نووسینی ساده و بێگرێیه، حه‌زیان له په‌شمه‌كه و كه‌یفیان به خواردنی ئاماده‌كراوه، تاكه‌كانی ئه‌و كۆمه‌ڵگه‌یه‌ی ئه‌و، تا یه‌كێكیان كتێبێكی فیكری ده‌خوێنێته‌وه و به باشی لـێی حاڵی ده‌بێت، ده‌یانیان سه‌دان لاپه‌ڕه‌ی ڕۆژنامه ده‌خوێننه‌وه!\nئه‌و كه‌سێك بوو له‌پێش خۆیدا له‌دایكبووبوو، كاتێك ئه‌و هات، فیكر و فه‌لسه‌فه له‌و كۆمه‌ڵه‌ڵگه‌یه‌ی ئه‌ودا هیچ باسێكی له‌باره‌وه نه‌كرابوو، ته‌نها شیعر و چیرۆك مه‌یدانیان گه‌رم بوو، لێكۆڵینه‌وه‌ش بواری ئه‌ده‌بی تێنه‌په‌ڕاندبوو، ئه‌ویش هه‌ر به‌لێكۆڵینه‌وه‌ی ئه‌ده‌بی و ڕاڤه‌ی شیعر و ژیانی شاعیران ده‌ستی پێكرد، به‌ڵام قه‌ڵه‌مه‌كه‌ی به‌لایه‌كی تردا بردی، بێئه‌وه‌ی بزانێت چۆن و بۆچی كه‌وته ناو لێكۆڵینه‌وه‌ی فیكری و شیكردنه‌وه‌ی فه‌لسه‌فییه‌وه؟ ئه‌و به‌رگی یه‌كه‌می (حاجی قادر)ی له حه‌فتاكانی سه‌ده‌ی رابردوودا له‌سه‌ر داوای كۆڕی زانیاری كورد نووسی، كۆڕ داوای لێ كردبوو، شتێك له‌سه‌ر ژیانی شاعیری گه‌وره حاجی قادری كۆیی بنووسێت، وه‌ك خۆی له چه‌ندین جێگه‌دا نووسیویه‌تی، بڕوای نه‌بوو به‌و په‌له‌یه كارێكی وا به‌ئه‌نجام بگات، به‌ڵام دوای ئه‌وه‌ی براده‌رانی كۆڕی زانیاری هه‌ر سوور بوون له‌سه‌ر داواكه‌یان، ناچار ملی دا و شانی دایه به‌ری، كه دوایی له سێ به‌رگدا و به نزیكه‌ی هه‌زار لاپه‌ڕه، كه‌وته ناو دونیای ڕوناكبیریی كوردییه‌وه، سه‌یر له‌وه‌دایه ئه‌و پیاوه‌ی یه‌كه‌مجار بڕوای نه‌بوو بتوانێت كارێكی وا به‌په‌له ئه‌نجام بدات، ئه‌و كتێبه‌ی هه‌ر به‌و سێ به‌رگه‌وه نه‌وه‌ستا، به‌ڵكو هه‌ر پێشه‌كیی كتێبی (حاجی قادری كۆی) دوایی به جیا چاپكراو به‌ناوی (مرۆڤ و ده‌وروبه‌ر)ه‌وه بڵاوكرایه‌وه، خودی كتێبی (مرۆڤ و ده‌روبه‌ر) كه باسێكی ته‌واو فیكرییه و به ده‌وری مرۆڤدا ده‌خولێته‌وه و سه‌ره‌تا له به‌راودكردنێكی نێوان (نالی) و (حاجی قادر)ه‌وه ده‌ستی پێكرد، به یه‌ك به‌رگه‌وه نه‌وه‌ستا، به‌ڵكو به‌رگی دووه‌م و سێیه‌میشی به‌دوادا هات.\nله سه‌رده‌مێكدا مه‌سعوود محه‌ممه‌د، باسی له فیكر‌و فه‌لسه‌فه ده‌كرد، به‌بێ ئه‌وه‌ی لافی فه‌یله‌سوفبوون لێبدات، دونیای ڕۆشنبیریی كوردی له چیرۆك و شیعر بترازێ، ئاگای له هیچی تر نه‌بوو! (د.فه‌رهاد پیرباڵا) له ژماره(389)ی گۆڤاری (هه‌رێمی كوردستان)دا و له گۆشه‌ی (ئه‌و كتێبانه‌ی ژیانیان گۆڕیم)دا ده‌رباره‌ی مه‌سعوود محه‌ممه‌د ئاوها ده‌نووسێت: ” مه‌سعوود محه‌مه‌د تاقانه فه‌یله‌سووفه كورده، تاقه نووسه‌رێكیشه توانیبێتی فه‌لسه‌فه به زمانی كوردی بنووسێت و له‌ناو ده‌فری زمانی كوردیدا بیگونجێنێت، من هه‌میشه كاتێك مسعوود محه‌مه‌د ده‌خوێنمه‌وه، ئه‌و قسه‌یه‌ی مام هه‌ژاری شاعیرم بیرده‌كه‌وێـته‌وه كه له‌سه‌ر سیسته‌می نه‌خۆشییه‌كه‌ی خۆیدا، له‌ناو خه‌سته‌خانه‌یه‌كی پاریس پێی وتم زمانی كوردی هه‌موو مه‌عریفه و هونه‌ر و زانستێكی پێ ده‌نوسرێته‌وه” . . . ” مه‌سعوود محه‌مه‌د سێ به‌رگی له (مرۆڤ و ده‌وروبه‌ر) بڵاوكردۆته‌وه، له هه‌رسێ به‌رگه‌كه‌دا له ژان پوڵا سارته‌ر زۆر وردبینتره، له مۆنتاینی فه‌یله‌سووفی تاك باوه‌ڕی فه‌ره‌نسا زۆر به‌رگیركارتر به‌رگری له ئازادیی تاكه‌كه‌س و مافه‌كانی تاكه‌كه‌س ده‌كا، وه‌ك نیچه‌ی ئه‌ڵمانییش باوه‌ڕ هه‌بوون به قه‌ناعه‌ت و نه‌ریته ده‌سته‌جه‌معییه‌كان ڕه‌تده‌كاته‌وه، هانی تاكه‌كه‌س ده‌دات ته‌نیا متمانه به‌خۆی بكات نه‌ك به‌كۆمه‌ڵا و حیزب و مێگه‌ل”.\nله كۆتایی نووسینه‌كه‌یشیدا، پیرباڵا ده‌نووسێـت: ” مرۆڤ و ده‌رووبه‌ر به هه‌رسێ به‌رگه‌كه‌یه‌وه، پێویست وابوو له به‌شه‌كانی كۆمه‌ڵناسی و سیاسه‌ت و فه‌لسه‌فه‌ی زانكۆكانماندا بخوێندرێت …”.\nكه ئه‌و نووسینه‌م خوێنده‌وه كه‌مێك دڵم خۆش بوو، ئاخر زۆر جار وام به‌بیرمدا ده‌هات ڕه‌نگه كه‌سێك نه‌بێت له‌م وڵاته‌دا مه‌سعوود محه‌ممه‌دی بیربكه‌وێته‌وه، ناهه‌قیشم نه‌بوو، ئه‌ی ئه‌گه‌ر وانییه، بۆ تا ئێستا لێكۆڵینه‌وه‌یه‌كی تێروته‌سه‌ل له‌سه‌ر ژیان و به‌رهه‌مه‌كانی ئه‌و پیاوه نابینین؟ له چله‌ی ماته‌مینییه‌كییه‌یدا، به‌نده لێكۆڵینه‌وه‌یه‌كی كورتم له‌سه‌ر ژیان و به‌رهه‌می نووسی و له 9/5/2002 له ڕۆژنامه‌ی (كوردستانی نوێ)دا بڵاوكرایه‌وه، له‌و نووسینه‌دا چه‌ند پرسیارێكم خستبووه‌ڕوو، پرسیاره‌كانیش ئه‌مانه بوون: بۆچی مردنی مه‌سعوود محه‌ممه‌د كه‌سی ڕانه‌چڵه‌كاند؟ بۆچی كه‌سێك قسه‌یه‌كی له‌سه‌ر ئه‌و زاته نه‌كرد؟ بۆ میدیای كوردی هێنده بێده‌نگ بوون له‌ئاست مردنیدا؟ ئه‌و كات من دوو هۆكارم كردبووه وه‌ڵامی پرسیاره‌كانی خۆم: یه‌كه‌میان ئاڵۆزیی زمانی نووسینی ئه‌و بوو، كه زۆر كه‌س له مه‌به‌ست و ئامانجی نووسینه‌كانی نه‌گه‌یشتوون، دووه‌میشیان _ كه ئه‌مه‌یان هۆكاره سه‌ره‌كییه‌كه‌یه_ ، بێلایه‌نیی ئه‌و بوو له هه‌مبه‌ر هه‌موو ئایدۆلۆژیایه‌كدا. دوای ئه‌وه‌نده ساڵه‌ش باوه‌ڕم له‌و باره‌وه گۆڕانێكی ئه‌وتۆی به‌سه‌ردا نه‌هاتووه. تۆ ده‌بینی كه‌سێكی ساده‌ی پارت و لایه‌نه‌ێك پێی هه‌ڵده‌كه‌وێت، دونیا ده‌شڵه‌ژێت، ئاسمان و زه‌وی له‌یه‌ك ده‌ده‌ن، مانگێك میدیاكان سه‌رقاڵی ئه‌و باسه ده‌بن، وه‌لێ زاتێكی وه‌ك مه‌سعوود محه‌ممه‌د كه تا له‌ژیاند بوو هیچ ڕێزێكمان لێی نه‌نا و، خه‌ریك بوو شار به‌ده‌ریشی بكه‌ین، دوای مردنیشی وه‌ك ئه‌وه‌ی ڕۆژێك نه‌بووبێت وابوو!\nچه‌ند ساڵه مه‌سعوود محه‌مه‌د له‌ژێر خاكدایه، كه‌چی ئه‌و قسه‌یه‌ی من له چله‌ی ماته‌مینیدا نوسیم و ئه‌و گله‌ییانه‌ی ئاراسته‌ی میدیای كوردی و ناوه‌ندی ڕووناكبیریی كوردی و هه‌موو نوسه‌رانی كوردستانم كرد، بۆ ئێستاش هه‌ر ده‌شێن.\nئێمه ڕۆژانه چه‌ندین كتێب له‌سه‌ر ژیانی ده‌یان نووسه‌ر و بیریار و فه‌یله‌سووفی ڕۆژئاوایی وه‌ده‌گێڕین، باس له (فۆكۆ) ده‌كه‌ین به‌بێئه‌وه‌ی زۆرێكمان بزانین كێیه، قسه له‌سه‌ر تێزه‌كانی (هیگڵا) ده‌كه‌ین، بێئه‌وه‌ی چوار كتێبی هیگڵمان خوێندبێـته‌وه، لافی (نیچه)ناسی لێده‌ده‌ین، له‌كاتێكدا له زاراوه به‌كارهاتووه‌كانی ناو فه‌لسه‌فه‌ی (نیچه) حاڵی نه‌بووین، نازانم ئه‌م بێگانه په‌رستییه بۆ؟\nمن ناڵێم ده‌رباره‌ی ئه‌و بیرمه‌ند و فه‌یله‌سوفانه نه‌نووسین و وه‌لایان نێین، ناڵێم ئه‌و وه‌رگێڕانانه‌ی كه له‌باره‌ی وانه‌وه ده‌كرێن هه‌ڵه‌ن و با نه‌كرێن، به‌ڵكو ده‌ڵێم با پرۆژه‌یه‌كیشمان بۆ ناساندنی گه‌وره پیاوانی خۆمان به نه‌وه‌ی نوێ هه‌بێت، با هیچ نه‌بێـت كتێبی گیرفان _وه‌ك نمونه_ جارێكیش ژیان و به‌رهه‌می مه‌سعوود محه‌ممه‌د، یان هه‌ر نووسه‌رێكی تری گه‌وره‌ی كورد بڵاوبكاته‌وه. ئایا له‌مه‌دا هه‌ڵه‌یه‌كم وتووه؟ خودایه تۆ به شایه‌د به، وا من گه‌یاندم.\n• ئه‌م نووسینه بۆ یادی پێنجه‌مین ساڵه‌ی له‌دنیاده‌رچوونی مه‌سعوود محه‌ممه‌ددا نووسراوه و مانگی نیسانی 2007، له پاشكۆی (ئه‌ده‌ب و هونه‌ر)ی ڕۆژنامه‌ی (كوردستانی نوێ)دا بڵاوكراوه‌ته‌وه.\nNext خورافەی تاڵەبانی … هێمن ڕەئووف


باسنیوز ڕۆژی نیشتمانیی فەڕەنسا بە ڕێوڕەسمێکی بەشکۆ کرایەوە هەواڵی کوردستان\nڕۆژی نیشتمانیی فەڕەنسا بە ڕێوڕەسمێکی بەشکۆ کرایەوە\nهەواڵی کوردستان - شاندێکی هەرێمی کوردستان بەشداری یادەکەیە\nئەمڕۆ یەکشەممە ١٤ی ٧ی ٢٠١٩ کە بە ڕۆژی نیشتمانیی فەرەنسا ناسراوە لە شەقامی "شانزە لیزێ"ی پاریس بە ڕێوڕەسمێکی بەشکۆ یادی کرایەوە.\nڕۆژی "باستین"، یان ڕۆژی نیشتمانیی فەڕەنسا، ڕۆژێکە بۆ ڕێزلێنان لە کولتوور و بە فەرمی ناسینی دیموکراسی و یەکسانی لەو وڵاتە کە هەموو ساڵێک یادی دەکرێتەوە.\nجەژنەکانی ڕۆژی باستیل (ڕۆژی نیشتمانیی فەڕەنسا)، یان لو کتوغز ژوئیە لەو وڵاتە پشووی فەرمییە و لە ساڵی 1880ەوە هەموو ساڵێک یادی دەکرێتەوە مێژووەکەی دەگەڕێتەوە داگیرکردنی گرتووخانەی ترسناکی باستیل کە سەرەنجام "شۆڕشی مەزنی فەڕەنسا"ی لێکەوتەوە.\nقەڵا، یان گرتووخانەی باستیل لە پاریس کە هێمای دەسەڵاتی ڕەهای "لۆیی شازدەیەم" بوو، لە ١٤ی تەمووزی ١٧٨٩دا بە دەستی شۆڕشگێڕانی پاریسی داگیر کرا.


پەرلەمانتارێكی یەكێتیی ئەورووپا بۆ (باسنیوز): ئەورووپا لە هەرێمی كوردستان وەكوو نموونەیەکی ئاشتیخوازی دەڕوانێت\nBasnews 10/05/2021 - 10:41 چاوپێكەوتن\nروكەن خاتوون تورهانڵی\nئێڤین ئینجیر، پەرلەمانتاری کورد لە یەكێتیی ئەورووپا لەسەر پارتی سۆسیال دیموكراتی سوید، كە خەڵكی ئامەدی باكووری كوردستانە، وەكوو ئافرەتێكی زیرەک و سەركەوتووی بواری سیاسەت لە ئەورووپا دادەنرێت.\nئەو خانمە کوردە لە تەمەنی شەش ساڵییەوە بنەماڵەکەی لە ئامەدەوە بەرەو سوید كۆچیان كردووە و لە تەمەنی ١٤ ساڵییەوە چووەتە ناو سیاسەت.\nوەك ئەوەی خۆی باسی لێوە دەكات، لەناو پەرلەمانی ئەورووپا كار بۆ ناساندنی كورد دەكات، هەروەها هەموو هەوڵێك دەدات تا ئەورووپا پشتگیرییەكی تەواوی رۆژئاوای كوردستان و هەرێمی كوردستان بێت.\nئاژانسی (باسنیوز) دیمانەیەكی تایبەتی لەگەڵدا ساز كردووە و وەكوو ئافرەتێكی كورد لە پەرلەمانی یەكێتیی ئەورووپا، چەندین پرسی گرنگی ورووژاند و وەڵامی پرسیارەکانی (باسنیوز)ی دایەوە و جەخت دەکاتەوە لە ڕوانگەی ئەورووپاوە خەڵکی هەرێمی کوردستان بە بەراورد بە وڵاتانی ناوچەکە ئاشتیخوازن.\n(باسنیوز)- بەهۆی ئەوەی وەكوو كوردێكی كەمینە لە سوید، هەروەها بە ناسنامەی سیاسییەوە تا رادەیەكی باش ناسراویت، بۆیە سەرەتا دەمەوێت بپرسم، لە ١٤ ساڵییەوە وەكوو ئافرەتێكی گەنج، لەسەر چی پێوەرێك چوویتە ناو سیاسەت ئەورووپاوە؟\nئێڤین ئینجیر: سەرەتا دەمەوێت بە كورتی باس لە خۆم بكەم، كاتێك چووینە سوید، تەمەنم ٦ ساڵ بوو، لە ئامەد لەدایك بووم، بەڵام لە سوید گەورە بووم. لە تەمەنی ١٤ ساڵییەوە چوومە ناو پارتی سۆسیال دیموكراتی سوید، لەناو پارتیش لە قۆڵی گەنجاندا كارم كرد. بەگشتی كە نا دادپەروەری هاتە ئاراوە، بە تایبەت بەرانبەر كور، هەروەها لە هەر لایەكی تریشەوە، حەزم كردووە وەڵامم بۆی هەبێت و ئەم زیهنییەتە بگۆڕم، ئەگەرچی تەمەنیشم منداڵ بوو، بەڵام چوونە ناو سیاسەتم بە كارێكی راست زانیوە بۆ خۆم.\n(باسنیوز) - ئەو كوردانەی لە سوید دەژین، ئایا كاریگەرییان لەسەر هەڵبژاردنی ئەو وڵاتە دەبێت؟ ئایا دەنگی كورد رێژەیەكی زۆرە؟\nئێڤین ئینجیر: بە دڵنیاییەوە، دەنگی كورد لە سوید هەموو جارێك لەسەر زاری سیاسییەكانە كە چەند گرنگە. لە سوید كوردانی هەر چوار پارچەی كوردستانی لێیە، كە رێژەكەیان١٨٠ هەزار كەس دەبێت، رێژەی دانیشتوانی سوید ١٠ ملیۆن كەسە، لەناو ئەو ١٠ ملیۆنەدا ١٨٠ هەزاری كور كەم نییە. ئەو رێژە لە دانیشتوانەی كورد، بە شێوەیەكی سروشتی كاریگەری لەسەر هەڵبژاردن و سیاسەتی ئەو وڵاتە دەبێت.\n(باسنیوز) -كورد رووبەڕووی كۆمەڵكووژی بووەتەوە، ئێستاش ئەو هەڕەشەیە هەیە و لێكۆڵینەوەی لەبارەوە دەكرێت، ئایە ئەورووپا و سوید ئەو كۆمەڵكووژییەی بەرامبەر بە كورد كراوە ئاگادارن؟ ئەگەر ئاگادارن هەڵوێستیان چۆنە؟\nئێڤین ئینجیر: لە ئەورووپا و لە سوید، ئیدی گەیشتووینەتە قۆناغێك كە بە باشی كورد دەناسن، من ئەو ساڵانەی هاتوومەتە سوید دەزانم، كاتێك گوتوومە كوردم، لە سوید و لە بەشێكی زۆری ئەورووپا نەیاندەزانی كورد كێیە، بەڵام ئێستا لە سوید و ئەورووپا ئەگەر بەشداری سیاسیت بێت یان نەبێت، كاتێك دەڵێیت كوردم، بە شێوەیەكی زۆر پۆزەتیڤ دەتناسن و سەیرت دەكەن، بەڵام لەڕووی سیاسییەوە كە كورد چۆنە و ئەو هەڕەشانەی لەسەریەتی چییە زانیارییان لەسەری نییە. كورد كاتێك رووبەڕووی گرووپی تیرۆرستی داعش بوونەوە، زۆر بە باشی وەكوو قارەمان هەلی ئەوە رەخسا كورد بناسرێت، ئەمەش وای كرد دڵسۆزیی زۆریان بۆ كورد هەبێت.\nبە تایبەت كۆمەڵكوژیی هەڵەبجە بەردەوام لەسەر زاری ئەوانە، بەڵام ناتوانین بڵێین ئەوان شارەزای مێژوو و ئەو رووداوانەن كە بەسەر كورددا هاتووە، بەڵام هەموو ساڵێك لە ١٦ی٣ لە سوید هەموو پارتە سیاسییەكان یادی كۆمەڵكوژیی هەڵەبجە دەكەنەوە و لێدوان و بەیاننامە بڵاو دەكەنەوە و دەڵێن نابێت ئەو رووداوانە دووبارە ببنەوە.\n(باسنیوز) كورد بە شێوەیەك لە شێوەكان، لە شەڕی دژ بە داعشدا لەبری دونیا شەری تیرۆری كرد و قارەمانێتیی نیشانی دونیا دا، هەروەها باجی قورسیشی دا، بەڵام بۆچی ئەو باجە بۆ كورد لەڕووی دیبلۆماسییەوە قازانجی سیاسی نەبوو؟\nئێڤین ئینجیر: جوانت گوت، تەنیا لەڕووی سەربازییەوە باسی دەكەن، بەڵام لەو بڕوایە دام بەم دواییانە گۆڕانی بەسەردا هاتووە. بەم دواییانە ئەورووپا پەیوەندییەكی باشی لەگەڵ پارتە سیاسییەكانی باشووری كوردستان و رۆژئاوا دروست كردووە و برەویشی پێداوە. بەر لە هاتنی داعش، ئەورووپا هیچ زانیارییەكی لەبارەی رۆژئاوای كورستانەوە نەبوو، بەڵام ئێستا ئەو لایەنە بەتەواوی گۆڕانی بەسەردا هاتووە. بۆ لەمەودوا سوید و ئەرووپا، پەیوەندیی دیبلۆماسی لەگەڵ پارتە سیاسییەكانی هەر چوار پارچەی كوردستان دەبەستن و برەوی پێ دەدەن. بۆ نموونە لە پەرلەمانی یەكێتیی ئەورووپا، بەردەوام كۆبوونەوە لەبارەی رۆژئاواوە كراوە و هەمووشیان هاوڕان لەسەر ئەوەی لەڕووی سیاسی و دیبلۆماسییەوە پێویستە پەیوەندییان لەگەڵ رۆژئاوا هەبێت، لە داهاتووشدا ئەو پەیوەندییە بە تەواوی بەرەوپێش دەچێت.\n(باسنیوز) - لە رۆژهەڵاتی كوردستان، كوردەكان رووبەڕووی ئازاری زۆر بوونەتەوە، بە تایبەت لەسێدارە دەدرێن و لەسەر سنوور كۆڵبەرەكان دەكەنە ئامانج، هاووڵاتییانمان لەو پارچەیە ئازارەكانیان زۆر گەورەیە، ئایا لە پەرلەمانی ئەورووپا چاودێریی ئەو لایەنە دەكەن؟ ئایا لەو ڕووەوە هیچ زانیارییان پێ دەگات و هیچ هەڵوێستیان هەبووە بەرانبەر بە رژێمی ئێران؟\nئێڤین ئینجیر: وەكوو خۆم و چەند پەرلەمانتارێكی تر، داوامان كردووە دانیشتنی تایبەت لەبارەی ئەو پێشێلكارییانەی ئێران بەرامبەر بە مافی مرۆڤ دەیكات بكرێت، بە تایبەت ئەو پێشێلكارییانەی بەرانبەر بە كورد دەكرێن. لەو ڕووەوە گفتوگۆمان كردووە و راپۆرتمان پێشكەش كردووە، هەروەها هەلی ئەوەمان رەخساندووە نیشانی بدەین، كە ئێران چۆن مامەڵەی خراپ لەگەڵ كورددا دەكات و چۆن مافی مرۆڤ پێشێل دەكات. داواشمان كردووە یەكێتیی ئەورووپا لو ڕووەوە هەڵوێستی جیدیی هەبێت. بەڵام كاتێك لە پەرلەمانی ئەورووپا باس لە هەر چوار پارچەی كوردستان كراوە، كەمترین قسە لەبارەی رۆژهەڵاتی كوردستانەوە كراوە.\n(باسنیوز)- لەناو پەرلەمانی ئەورووپا گروپێكتان هەیە، تایبەتە بە دۆستایەتی لەگەڵ پارتی دیموكراتی گەلان( HDP) هەروەها گرووپێكیش پەیوەندیی بەهێزی لەگەڵ نوێنەری حكوومەتی هەرێمی كوردستان لە یەكێتیی ئەورووپا هەیە، یەكێتی ئەورووپا ئەو پەیوەندییانە چۆن هەڵدەسەنگێنێت و چۆن گفتوگۆی لەبارەوە دەكات؟ ئەم دوو گروپە جیاوازە زیان بە یەكتری دەگەیەنن، یاخود پاڵپشتی یەكترین؟\nئێڤین ئینجیر: لە پەرلەمانی ئەووروپا گرووپ هەیە كە بە جیدی كێشەی كوردی وەرگرتووە و بەبێ جیاوازیش پارێزگاری لە مافەكانیان دەكات، لە دەرەوەی ئەو گرووپەش گرووپی تر هەن راست دەكەیت. لە راستیدا بوونی گرووپی جیاواز بۆ پشتگیریی كورد كارێكی باشە، وەكوو ئەوەی باس دەكرێت زیانیان بۆ كورد و یەكتری نییە، چونكە دەنگی جیاواز و بیركردنەوەی جیاواز بەرهەمی دەبێت و منیش لەناو ئەو گرووپانەدا شوێنم هەیە، بەڵام بەداخەوە بەهۆی بوونی ڤایرۆسی كۆرۆنا، ئەو گرووپانە كارەكانی خۆیان بە باشی نەكردووە. لەو بڕوایە دام، مەترسیی كۆرۆنا كەم ببێتەوە، بە یەكەوە زۆر بە بەهێزییەوە كار دەكەین.\n(باسنیوز) دەكرێت بڵێین لەناو پەرلەمانی یەكێتیی ئەورووپادا، كورد دۆستی باشی هەیە؟\nئێڤین ئینجیر: بە دڵنیاییەوە بەڵێ، تەنانەت زۆر بە دڵێكی خۆشەوە دەتوانم بڵێم ئەو گرووپانەی لەناو پەرلەمانی ئەورووپادا دروست بوون، ئەوانەی دۆستی كوردن، لە گرووپە گەورەكانن.\n(باسنیوز) لە داهاتوودا بە نیازیت سەردانی هەرێمی كوردستان بكەیت و لە نزیكەوە چاودێریی رەوشی ئێرە بیت؟\nئێڤین ئینجیر: پێشتریش سێ بۆ چوار جار سەردانی هەرێمی كوردستانم كردووە. دوای كۆتاییهاتنی ڤایرۆسی كۆرۆنا بەنیازم سەردانی هەرێمی کوردستان بكەمەوە. لەگەڵ چەند پەرلەمانتارێكی تری یەكێتیی ئەورووپا بەنیازین و گفتوگۆشمان كردووە، دوای نەمانی كۆرۆنا سەردانی هەرێمی كوردستان و رۆژئاوای كوردستان دەكەین و بە دڵنیاییشەوە ئەمە دەكەین بەڕاست.\n(باسنیوز): وەكوو ئەوەی دەزانن، ماوەیەك بەر لە ئێستا پاپای ڤاتیكان سەردانی هەرێمی كوردستانی كرد و بە جۆش و خرۆشەوە پێشوازیی لێكرا، ئایا یەكێتیی ئەورووپا چۆن سەیری ئەو وێنەیەی كرد؟\nئێڤین ئینجیر: یەكێتیی ئەووروپا سەردانی پاپای ڤاتیكانیان بۆ هەرێمی كوردستان زۆر بە گرنگەوە سەیر كرد و باس كرد. ئەم سەردانەی پاپا بۆ هەرێمی كوردستان و هاووڵاتییانی هەرێم، رێگەیەكی زۆر گەورەی كردەوە. ئەوەی لە ئەورووپا چاودێریی ئەو سەردانەی كردووە، بۆی روون بووەوە كە ئەو خەڵكەی لە كوردستان دەژین چەند ئاشتیخواز و چەند میواندۆستن و چەند جیاوازیشیان لەگەڵ وڵاتانی تری ناوچەكە هەیە.


سوپاس بۆ ماندووبونەکانتان لە هەفتەی ئەڵمێداڵنی 2017 ! | IKKR\nHem كوردی ئەرشیف سوپاس بۆ ماندووبونەکانتان لە هەفتەی ئەڵمێداڵنی 2017 !\nسوپاس بۆ ماندووبونەکانتان لە هەفتەی ئەڵمێداڵنی 2017 !\nهەفتەی ئەڵمێ دا ڵن، گەورەترین کۆبونەوەی سیاسی وڵاتی سویدە و کاریگەریی بەسەر ئەوروپاشەوە هەیە. \nله‌دوای ئه‌وه‌ی که ( ئولوف پاڵمێ، کەسایەتی سۆسیالیستی سوید) له‌دوای پیکابێکه‌وه لە گۆڕەپانی ئەڵمێ داڵن خواروی سوید ووتاری داوە، ئه‌م کۆبونه‌وه‌یه لەو شارە وەک سونه‌تێکی ساڵانه بۆماوەی ٤٩ ساڵە بەردەوامە.\nساڵێک دوای ئەم ڕوداوە ١٩٦٨ پاڵمێ بووە بە سەرۆک وەزیران.هه‌فته‌یه‌ک له ووتار، کۆڕو سیمینارو چالاکی جۆراوجۆر سه‌باره‌ت به باسه سیاسی و کۆمه‌ڵایه‌تی و ئابوریه‌کان لەلایەن حیزب و ڕێکخراو و دەزگا و کۆمپانیا گەورەکان ڕێکدەخرێت.\nلەم هەفتەیەدا گفتوگۆ سەبارەت بە هەموو مەیدانە پەیوەندیدارەکان بە کۆمەڵگاوە دەکرێت، بەتایبەت پرسی دیموکراتی، کراوەیی و لێکنزیکبوونەوەی لایەنە بەشداربووەکان. سەرەنجام هەندێک لە پێشنیارەکان دەخرێنە بەردەم لایەنە پەیوەندیدارەکان\nبۆ بڕیاردان لەسەریان.\nسەنتەری نینا بە  هاوئاهه‌نگی له‌گه‌ڵ شه‌ڵته‌ری ترۆتس له گۆتلاند و 4 ڕێکخراو و ده‌زگای تردا Trots kvinnojour, Se Barnen, Folkets Bio, Film And Tel, Stopp Film بە کۆمەڵێک چالاکی بەشداری کردوە.\nجگه له‌و ئه‌ندامانه‌ی راسته‌وخۆ له چالاکیه‌کانی ئەم هه‌فته‌یه‌دا به‌شدار بوون، زۆرێکی تر له ئه‌ندامانی ستاف و راوێژکارو\nهاوکاری تر له چوونه پێشه‌وه‌ی کاره‌کاندا له‌گه‌ڵماندا بوون.\nبه هه‌وڵ و دلسۆزی و خۆشه‌ویستی بۆ کاره‌کان توانیمان سه‌ره‌نجامێکی سه‌رکه‌وتومان هه‌بێت، به‌دڵنیاییه‌وه کاری هه‌ره‌وه‌زی و\nپێکه‌وه‌یی باشتر ده‌توانێ جێگای خۆی بگرێت و کاریگه‌ری له‌سه‌ر گۆڕانکاریه‌کان له‌هه‌ر مه‌یدانیکدا دابنێت.\nسوپاس بۆ ماندوبونه‌کانتان: به‌هره عه‌لی، سۆزان ئه‌مین، په‌خشان مسته‌فا، تارا سه‌عید، هه‌ڵاڵه ڕافع.\nبەهیوای بەردەوامی کاری پێکەوەییمان ( لی گرێبێک، ڕێبێکا لاگ، ئێمیلی تیلستام، ئەنێتسکاڵبێری ).\nسەنتەری نینا و چالاکی کلتوری\nهەفتەی ئەلمێداڵن لە سوید


ڕوون‌کردنەوەی وەزارەتی کارەبای عێراق سەبارەت بە گڕیبەستی بەغدا و ڕیاز - Mehr News Agency\n30 July 2018 - 22:47\nNews Code 20649\nڕوون‌کردنەوەی وەزارەتی کارەبای عێراق سەبارەت بە گڕیبەستی بەغدا و ڕیاز\nوتەبێژی وەزارەتی کارەبای عێراق هەواڵە بڵاوکراوەکان لە لایەن بلۆمبێرگ سەبارەت بە گرێبەستی کارەبا لە نێوان بەغدا و ڕیازی ڕەت کردەوە.\nبە ڕاپۆرتی ئاژانسی هەواڵی مێهر بە گێرانەوە لە شەفەق نیووز، مەسعەب سری مودەریس وتەبێژی وەزارەتی دەرەوەی کارەبای عێراق هەواڵە بڵاوکراوەکان لە لایەن بلۆمبێرگ سەبارەت بە وردەکاریی ڕێککەوتنی عەرەبستان و عێراق لە بواری کارەبای ڕەت کردەوە و ڕایگەیاند کە زانیارییە بڵاوکراوەکان لەوبارەیە تەواو هەڵەن.\nشایانی باسە کە بلۆمبێرگ بە گێڕانەوە لە مەسعەب سری وتەبێژی وەزارەتی کارەبای عێراق ڕایگەیاندبوو کە بەغدا لە گەڵ عەرەبستان بۆ کردنەوەی وزەخانەیەکی هەتاوی و فرۆشی کارەبا بە عێراق بە نرخێکی کەمتر لە تاران، ڕێککەوتووە.\nبلۆمبێرگ لەو ڕاپۆرتەدا لە زمانی وتەبێژی وەزارەتی دەرەوەی عێراق وتووشیەتی: مامەڵەیەک کە تا ئێستا بەغدا لە گەڵیدا ڕێنەکەوتووە بریتییە لە کردنەوەی وزەخانەیەکی ٣ هەزار میگا واتی لە عەرەبستاندا لە ماوەی یەک ساڵ لە دوای واژۆکرانی گرێبەستەکە بۆ دابین کردنی کارەبای عێراق.\nوتیشی: بە هۆی ئەو گرێبەستەوە عێراق بۆ هەر میگاوات کاتژمێر کارەبا، ٢١ دۆلار واتە یەک لە چواری نرخی گرێبەستی بەغدا لە گەڵ ئێرانە.


ململانێی تره‌مپ و پیلۆسی!\nJanuary 14 2021 14:20\nململانێی نێوان سەرۆکی ئەمه‌ریکا (دۆناڵد تره‌مپ) و سەرۆکی ئەنجومەنی نوێنەران (نانسی پیلۆسی) هەر لە سەرتای هەڵمەتەکانی هەڵبژاردنی ساڵی (2016)ەوە دەستی پێکرد، ئەگەرچی تا ڕادەیەک لە چوارچێوەی (وڵاتێکی دیموکراسی) وەک ئەمه‌ریکادا ئەم جۆرە ململانێیە ئاساییە، بەڵام ئەوەی جێگای سەرنجە هیچ کات ململانێکان نەگەیشتوونەتە (ئاستی کەسی) وەک ئەوەی نێوان تره‌مپ و پیلۆسی، بە جۆرێک ململانێکان هەموو سنوورێکیان بەزاند و پەڕینەوە بۆ ململانێی (خۆپیشاندانی توندوتیژ) و هێرشکردنە سەر کۆنگرێس، ئەمەش پێشهاتێکی ترسناک بوو لەلایەن تره‌مپەوە بۆ سەر کۆنگرێس و دیموکراسیەتی ئەمه‌ریکا، بەجۆرێک پیلۆسی هەستی بە شکانی شکۆی کۆنگرێس کرد، بۆیە لە ئێستادا پیلۆسی هەموو هەوڵێک دەدات تاکو شکۆی کۆنگرێس بگێڕێتەوە و تره‌مپیش بکات بە پەند و عیبرەتی زەمانە!\nئەم ململانێیانە هەر لە سەرەتای دەستبەکاربوونی (تره‌مپ)ەوە بە جۆرێک تەشەنەی سەند کەوا پیلۆسی (تره‌مپ)ی بە سەرۆکێکی تاکڕەو و نەشارەزا و نا شایستە بۆ کۆشکی سپی لەقەڵەمدا، بۆیە لە چوار ساڵی رابردوودا بە هەموو شێوەیەکی (دەستووری و یاسایی رێگەپێدراو) دژایەتی تره‌مپی کرد، بە جۆرێک ململانێکان گەیشتنە ئەو ئاستەی لە کاتی وتاری ساڵانەی تره‌مپ لە کۆنگرێس، پشتی لە (نانسی پیلۆسی) کرد و تەوقەی لەگەڵ نەکرد، لە بەرامبەریشدا (پیلۆسی) وتارەکەی تره‌مپی دڕاند، ئەم کار و کاردانەوانەش بە نێگەتیڤ لەقەڵەم دران و دەنگدانەوەیەکی خراپی بۆ سەر دیموکراسیەتی ئەمه‌ریکا هەبوو.\nلە ئێستادا بە هەوڵی بەردەوامی پیلۆسی (تره‌مپ) دەبێتە یەکەم سەرۆکی ئەمه‌ریکا کە دووجار (ئیمپیچ) کرابێت، واتە یەکەمجارە لە مێژووی ئەمه‌ریکادا هەوڵبدرێت دووجار لێپرسینەوە لە سەرۆکێک بکرێت، وەک بینیمان دوێنێ ئەنجومەنی نوێنەرانی ئەمه‌ریکا بەزۆرینەی دەنگ (232 دەنگی بەڵێ بەرامبەر 197 دەنگی نەخێر) بڕیاریدا دووبارە لێپێچینەوە لە دۆناڵد تره‌مپ بکات، بەڵام بۆ ئەوەی بڕیارەکە لە ئەنجومەنی پیران پەسەند بکرێت پێویستی بە دەنگی (3/2) ئەندامانی سێنات هەیە، ئەمەش هەرچەندە ئەستەم نییە (چونکە دیموکراتەکان لە سێناتیش زۆرینەن) بەڵام سەختە دیموکراتەکان بتوانن ئەو دەنگە کۆبکەنەوە، بەتایبەت کە لە ئێستادا زۆرینەی ئەندامانی (پارتی کۆماری) پێیان وایە ئەم هەنگاوەی (پیلۆسی و دیموکراتەکان) برینی لێکترازانی شەقامی ئەمه‌ریکا قووڵتر دەکات و ئەگەری توندوتیژی زیاتر دەکات.\nئەم هەنگاوەی پیلۆسی لە کاتێکدایه کەوا تره‌مپ تەنها حەفتەیەکی ماوە لە کۆشکی سپی، بۆیە پیلۆسی شەو و رۆژی خستۆتە سەر یەک تاکو تره‌مپ وەک خراپترین سەرۆکی ئەمه‌ریکا بخاتە ناو مێژوو و لە هەموو دەستکەوتەکانیشی بێبەش بکات، بەڵام پرسیار ئەوەیە، ئایا ئەم کارەی پیلۆسی برینی لێکرازانی شەقامی ئەمه‌ریکی ساڕێژ دەکات یان قووڵتر دەکات؟\nJanuary 19 2021 15:43\nترەمپ و ترەمپیزم!\nJanuary 9 2021 23:08\nJanuary 4 2021 14:33\nئایا ترەمپ دەبێتە سەرۆکێکی (ئاخیر شەڕ) بۆ ئێران!\nDecember 26 2020 15:50\nDecember 12 2020 19:28\nکوردستان لە پێودانگی ئه‌مه‌ریكادا!\nDecember 8 2020 20:09


ANF | یەبەشە: گەلەکەمان لە هێرشەکانی دەوڵەتی تورک دەپارێزین\nفەرماندەیی گشتی یەکینەکانی پاراستنی شەنگال (یەبەشە) ڕایگەیاند، دەوڵەتی تورکی بە هێرشەکانی لەدژی شەنگال دەیەویت کۆمەڵگاکەیان بێ پاراستن بکات، بەڵام ئەوان بریاریان داوە هەتا کۆتایی کۆمەڵگەی خۆیان بپارێزن.\nچوارشه‌ممه, 20 Nov 2019, 20:50\nفەرماندەیی یەبەشە، لەبارەی بۆردومانی دوێنێی فڕۆکە بێ فڕۆکەوانەکانی دەوڵەتی تورک بۆسەر خانەسۆر لە شەنگال، ڕاگەیەنراوێکی بڵاوکردەوە.\nپێنج شەڕڤان بریندار بوون\nلە راگەیاندراوەکەدا هاتووە: "بەم دواییانە دەوڵەتی تورکی داگیرکەر بە فرۆکەی بێ فڕۆکەوان هێرشی کردە سەر هێزەکانمان یەبەش و یەژەشە. لە هێرشی دوێنێدا بۆ سەر خانەسۆر، ٥ شەڕڤان بریندار بوون، دوو شەڕڤان برینەکانیان سەختە".\nیەبەشە ئەوەشی ڕاگەیاند کە دەوڵەتی تورک دەیەوێت بەو هێرشانە شەنگال بێ پاراستن بکات و رایگەیاند: "ئەو هێرشە بەشێکە لە شەری تایبەت و دەروونی. دەیەوێت ترس لە ناوچەکەی ئێمەدا بڵاوبکاتەوە.\nلەبەرامبەر ئەو هێرشەدا، پێویستە گەلەکەمان زیاتر بەڕێکخستن بکرێت و بەهێزتر بێت\nوەک دەزانرێت، ئەبوبەکر بەغدادی لەناوچەیەک کوژرا کە لەژێر کۆنتڕۆلی دەوڵەتی تورک دابوو، کوشتنی بەغدادی وەکو تۆڵەی ژنانی ئێزدی ڕاگەیەندرا، بۆیە تورکیا دەیەوێت تۆڵەی بەغدادی لە کۆمەڵگای ئێزدی بکاتەوە، ئەم هێرشەش بۆسەر شەنگال بەهەمان ئامانجە.\nئاشکرایە کە دەوڵەتی داگیرکەری تورک بەم هێرشانە دەیەوێت سنوری میساقی میللی سەرلەنوێ زیندوو بکاتەوە و ئەم هێرشەش وەکو چەخماخەی ئەو پیلانەیە، موسڵ و کەرکوکیش لەناو ئەو پیلانەدایە، لەم کاتەشدا دەوڵەتی عێراق لەڕەوشێکی ناجێگیر دایە، دەوڵەتی تورکیش سوود لەو دۆخەی عێراق وەردەگرێت و هێرش دەکات، پێویستە گەلی عێراق و بە تایبەت گەلی موسڵ و کەرکوک بەهەڵوێستی هاوبەشی بەهێز لەبەرامبەر ئەو هێرشانە بوەستنەوە.\nوەکو یەبەشە و یەژەشە، لە هەر بارودۆخێکدا بین ئێمە گەلی خۆمان و کۆمەڵگای ئێزدی دەپارێزین، وەک چۆن لە ساڵی ٢٠١٤ لەبەرامبەر چەتەکانی داعش ئێمە ئەرکی پاراستنی خۆمان پێکهێنا، لەبەرامبەر ئەو هێرشانەی دەوڵەتی تورکیاش ئەرکی مێژووی خۆمان بۆ پاراستن و خاوەنداری کردن لە گەلی خۆمان و هەموو گەلانی هەرێمەکە پێکدەهێنین".


سامانی وەستا بەکر: هۆکار و دەرەنجام. – WTARIKURD\nسامانی وەستا بەکر: هۆکار و دەرەنجام.\nبوونی هەر دەرەنجامێک هۆکارێکە، واتە ئەگەر هۆکارێک نەبێ دەرەنجام بوونی نابێ، واتە هۆکار ئەبێتە ڕوودانی سەرەنجامێکی سروشتی چاوەڕوانکراو،لەئەگەری دەرەنجامی باش و سەرکەوتووا هۆکارەکەی زیرەکانە و بە ووریای سودی لیوەرگیراوە و پێچەوانەکەشی ڕاستە.\nئۆکرانیا یا ئۆکراینا\nبەندە نامەوێ بچمە سەر ئەوەی ناوەکە لەچیەوە سەرچاوەی گرتوەو واتای چیە، چونکە زۆر باسکراوە، بەڵام ئەوەی تێبینی ئەکرێ لەسەرەتای گرژی و ئاڵۆزی نێوان ڕوسیاو ئۆکرانیا مێدیای کوردی کێشەی ناو و ناوهێنانی وڵاتەکەی هەبووە و هەیە، کە ئایا ولاتەکە ناوی (ئۆکرانیایە یان ئۆکراین)، هەندێک مێدیاکارلەکاتی خوێنەوەی هەواڵ و پەخشی ڕاستەوخۆیا چەندین جار زمانی تەتەڵەی ئەکرد و جارێک بەئۆکراین و جارێکیش بە ئۆکرانیا ناوی وڵاتەکەی ئەبرد و تا ئێستاش ئەمە هەر بەردەوامی هەیە.\nلەڕاستیا ناوئامرازێکە بۆ ناسینەوە و دەستنیشانکردن نەک پێناسەکردن. ناوی هەر وڵاتێک چۆن هاتبێت و چۆن بوترێت و ببیسترێ هیچ کێشيیەک نیە، بۆ نمونە “سڤاریا” ئەو وڵاتیە کە ئێمە کوردانی باشور بە “سوید” ناوی ئەهێنین، بەڵام کوردانی ڕۆژهەڵات بە “سوئێد”، ئنگلیز پێیئەڵێن “سویدن”، ئەڵمان بە “شڤێدن”، ئیتاڵییەکان بە “سڤێتسیا”، فەرەنسیەکان بە “لاسوێد”، ڕووسەکان بە “شڤێتسێیا” و… هتد. واتە زۆر کەم گوێت لێئەبی کە دوو وڵات هەمان ناو بۆ ئەو وڵاتە بەکاربهێنن کە خودی سویدیەکان پێیئەڵێن “سڤاریا”.\nئێمەی کورد بەهۆی نزیکیمانەوە لە وڵاتانی عەرەب وبوونمان لە وڵاتی عێراقی زۆرینە عەرەب هاوشێوەی ئەوان ناوی “ئۆکرانیا” بەکارئەهێنین و وڵاتانی ڕۆژئاوا “ئۆکراین” بەکارئەهێنن، بۆیە ووتنی هیچیان هەڵەنیە تەنها ئەوەنەبێ کە لە وڵاتی ئێمە ناوەکە بە ئۆکرانیا ڕۆشتوەو ئاسانتر یەتە سەرزار بۆ دەربڕین.\nئەگەر کەمێک هەست و سۆز وەلانێیت و کێ و کام وڵات لە پێشتر و لە ئێستاشا دۆست و دژی بەرژەوەندی کوردن، ئەوا ئەتوانی لێکدانەوەیەکی واقیعیانەی زیاتر بۆ بابەتەکەبکەیت، ڕاستە ڕووسیا هەرگیز دۆستی کورد نەبووە و بگرە هەندێکجار هۆکاریش بووە بۆ شکستی هەر هەوڵێکی کورد بۆ سەربەخۆبوون، نمونەی کوردستانی سوور و مهاباد، بەڵام ئەگەر بەووردیش لەبابەتەکە بکۆڵینەوە ئەمریکاش تا ئەو ئاستە لەگەڵتایە کە بەرژەوەندی خودی وڵاتەکە ئەیخوازێ، لەهەر شوێنێکا بەرژەوەندی ئەو وڵاتە لەوەیابێ کە دەستبەرداربێ و گورگانخواردبکات ئەوا هیچ درێخی ناکات، نمونەی عەفرین و لەدەستدانی بەشی زۆری خاکی هەرێم لەبەرژەوەندی عێراق و بێ هەوڵێستی ئەمریکا، ئەگەرچی بەفەرمی دەسەڵاتدارانی هەرێمیشیان ئاگایارکردبۆوە، بەڵام نەئەکرا سزای ئەو هەڵەیە خاکی مێژووی کوردبێ، ئەگەر ئەمریکا دۆستی ڕاستەقینەی کورد بووایە ئەکرا لەبری خاک ڕێگایتر بگیرایەتەبەر بۆ نمونە، گۆڕینی سیستمی حوکمڕانی هەرێم و دوورخستنەوەی هەردوو پارتی دەسەڵاتدار.\nساڵی 1962 “جۆرج کەنەدی” هەڕەشەی هەڵگیرسانی جەنگی جیهانی سێیەمی لە ڕووسیا کرد ئەگەر بنکە ئەتۆمییەکانی کە لەسەرەتای دامەزراندنا بوون لە کوبا هەڵنەوەشێنێتەوە، لەڕاستیا ئەمریکا ئەو جەنگە ئەتۆمییەی هەڵەگیرساند ئەگەر سەرۆکی ئەوکاتەی ڕووسیا “نیکیتا خرۆتشۆف” ملی بۆخواستەکانی ئەمریکا نەیایە، واتە ئەوکات 28ی ئۆکتۆبەری 1962 ڕووسەکان هۆکارو هاوکاربوون بۆ ڕێکەوتن و هەڵنەگیرساندنی جەنگی سێییەمی جیهانی ئەتۆمی بەهاوکاری سکرتێری ڕێکخراوی نەتەوەیەکگرتووەکان “یو ثانت”.\nساڵانێکی زۆرە ئەمریکا لەدوای هەلوەشانەوەی یەکێتی سۆڤییەتەوە هەستاوە بە جێگیرکردنی سیستمی مووشەکی کە توانای هەڵگرتنی کڵاوەی ئەتۆمیان هەیە لە زۆرێک لەو وڵاتانەی پێشتر سەر بە یەکێتی سۆڤیەت بوون و لەزۆرێکیتر لە وڵاتانی ئەوروپا بەتایبەت نزیک سنورەکانی ڕووسیا، وێڕای ئەوەی کە ڕووسەکان چەندینجار هۆشداریانیاوە بە ئەمریکا کە لەو کارەی بوەستێ لایەنیکەم ئەو سیستمە لە ئۆکرانیا جێگرنەکەن و نەبێ بەئەندامی هاوپەیمانی یان ڕێکخراوی ئەتڵەنتی باکور “ناتۆ- نەیتۆ” کە ڕووسیا ئەم ڕێکخراوە وائەبینێ کە لەدژ و بۆ دژایەتی ئەوان دروستکراوە.\nیاریکردن بەکلکی مار:\nوێڕای هۆشدارییەکانی ڕووسیا بۆ ئەمریکا، ئەوروپا و ئۆکرانیان بەڵام سودی نەبوو ئەوان هەر لەسەر پلانەکەی خۆیان ئەڕۆشتن بەوهیوایەی ڕووسیا هاوشێوەی پێشووتر بێدەنگ دانیشێ بەڵام یاری کردن بەکلکی مار ئەنجامەکەی پێوەیانە.\nسەرۆکی ئۆکرانیا “ڤۆلۆدیمیر زێلێنسکی” گرنگی بە هۆشدارییەکانی ڕووسیا نەئەیا و مەستی پەیمانەکانی ئەمریکا بوو بو، لەوەش زیاتر لەهەندێک لە دەرکەوتنەکانیا جۆرێک لەگاڵتەجاڕییەوە وەڵامی هەڕەشەکانی ئەیایەوە، لەڕاستیا ئەو سەرۆکە بێ ئەزموونە باش ئەیزانی کە ئەوان توانای ڕووبەڕوونەوەی ڕووسیایان نیە، بەڵام ئەمریکی و ئەوروپییەکان کۆنترۆڵی هەڵوێستەکانیان کردبوو، بۆیە ئەو بەردەوام بوو لەیاریکردن بە کلکی مارەکە.\nزێلێنسکی لە توانایبوو کە ئۆکرانیا و گەلەکەی لەو وێرانیە بپارێزێ کە کە بەسەر ئەو وڵاتەیا هاتووە و جارێ ماویشێتی، ئەو ئەیتوانی لایەنی کەمی داخوازییەکانی ڕووسیا جێبەجێبکات لە ئێستایا و داوای چوونە ناو هاوپەیمانی یان ڕێکخراوی ئەتڵەنتی باکور “ناتۆ- نەیتۆ” نەکات، چونکە ئەوەی ئەلف و بێی سیاسەت بزانێ باش لەوە تێئەگات کە ئۆکرانیا دواین درگای پارێزراوی ڕووسیایە بەڕووی ئەوروپایا و گەشتنی ناتۆ بەو درگایە واتە کۆنترۆڵکردنی بەشێکی زۆری جوڵەی دەریای ئەو ناوچەیە و خنکاندنی ڕووسیا.\nگومان لە خۆسەپێنی و حەزی دەسەڵاتی “ڤلادێمر پۆتین” ناکرێ، ئەو هێندە حەزی لە دەسەڵاتە کارێکی کردووە پاش ئەو هەموو ساڵە لە دەسەڵات ئەتوانێ تا لایەنیکەم شانزە ساڵیتریش هەر سەرۆکبێ، واتە دیکتاتۆرێک لەبەرگی دیموکراتیا، گومان لەوەشدا نیە کە کەسایەتی سەرۆکی ڕووسیا کەسایەتیەکی پتەو و خاوەن بڕیارە و ناکرێ هەڕەشەکانی بەهەند وەرنەگیرێ.\n“ڤۆلۆدیمیر زێلێنسکی” پاڵەوانێکی بۆ خودی خۆی لەسەر حسابی گەلی ئۆکرانیا دروستکردبوو، وێرانەیەکیشی پێشکەشی گەلەکەی کرد، ئازایی سەرۆک تەنها ئەوەنیە کە بچێتە بەرەی دواوەی جەنگ و چەند وێنەیەک بڵاوبکاتەوە، باشمان لەبیرە ئەوانەی ئێمەش لەکاتی شەڕی داعشا زۆر وێنەی خۆیان بڵاوکردوەو کەسیشیان تەنانەت پێڵاوکانیشیان تۆزاوی نەبوو، تەنها جیاوازی زێلێنسکی لەگەڵ ئەوانەی خۆمانا ئەوەیە کە ئەم خۆسەپێن نیە و هەڵبژێراوی گەلەکەیەتی و پشتگیری زۆری لێئەکرێ، مەخابن ئەم سەرۆکە بێ ئەزموونە نەیتوانی ئۆکرانیا لە وێرانەی و کاولکاری بپارێزێ لەشەڕێک کە دوورنیە بەخواست و لەبەرژەوەندی ڕووسیا کۆتایبێت.\nکاری سەرۆک پارێزگاری لە گەلەکەیەتی، دابینکردنی ژیانێکی شایستە و لایەنی کەمی خۆشگوزەرانی، سەرۆک ئەبێ لەپێش هەموو شتێکا سەرکردەبێ، ئەبێ ئاسایش و سەروماڵی گەلەکەی بەهەر نرخێکبێ بپارێزێ، جا ئەگەر باجەکەشی کورسییەکەی خۆی بێ، گرنگ نییە کێ سەرۆکە گرنگ ئەوەیە کام سەرۆک خەسڵەتەکانی سەرکردەی تیایە.\nچەنگی ئۆکرانیا و بەرژەوەندییەکان\nدەستەواژەیەک هەیە زۆر ئەوترێتەوە کە “هیچ کەس و لایەنێک بەرژەوەندی لەشەڕانیە” لەڕاستیا ئەم دەستەواژەیە زۆر دوورە لە ڕاستییەوە، چونکە هەڵگیرساندنی هەموو جەنگێک وێڕای هەر هۆکارێک و بیانوویەک هاوتەریب بەرژەوەندی ئابوریشی لەپشتەوەیە.\nئەگەر چاوێک بەمێژووی نزیکی ناوچەکە و جیهانا بخشێنینەوە ئەبینین کە لەگەڵ هەڵگیرسانی هەر جەنگێکا ناوی ویلایەتە یەکگرتووەکانی ئەمریکا لەپلەی یەکەمایەت، هەڵبەتە ناوهێنانی ئەمریکا تەنها بۆ ئەوە ناگەڕێتەوە کە ئەو وڵاتە وەک پۆلیسی نێودەوڵەتی ڕەفتار ئەکاو بەدوای سەقامگیری و ئاشتی جیهانییەوە، هێندەی ئەو وڵاتە بەدوای بەرژەوەندی تایبەتی ئەمریکا و شوێن پێی نوێ یان قایمترکردنی پێگەکەیان و دۆزینەوەی بازاڕی نوێیە بۆ کاڵا سەربازی، ئەلەکترۆنی، پێشەسازی و خۆراک و… هتد.\nسودەکانی ویلایەتە یەکگرتووەکانی ئەمریکا لە جەنگی نێوان ڕووس- ئۆکراین هێندە زۆر و ستراتیژین هاوشیوەی هیچ جەنگێکیترنین و ناکرێ بەراورد بکرێ، هەندێک لەو خاڵانە:\n1- ئەمریکا بەکردار توانا و هێزی سەربازی دووژمنە دێرینەکەی “ڕووسیا” بۆ یەکەمجار لەدوای ساڵانێکی زۆرەوە ئەبینێ و چاودێری ووردی چەکەکانی ئەو وڵاتە ئەکا و برەو بە دژە چەکەکانی خۆی ئەیا کە تا توانای تێکشکاندنی کرداری چەکی ڕووسی هەبێت.\n2- تاقیکردنەوەی چەکی ئەمریکی بەرامبەر چەکی ڕووسی بەشێوەیەکی ناڕاستەوخۆی پێکدادانی ئەو دوو وڵاتە.\n3- سەپاندنی هەژموونی زیاتری ئەمریکا بەسەر جیهان و ئەوروپایا بەتایبەتی.\n4- ترساندن و ئاگادارکردنەوەیەکی باوەژنانەی ئەمریکا بۆ ئەوروپا لە هێزێک کە ئەوروپا بەتەنها توانای ڕووبەڕووبوونەوەی نیە بەبێ ئەمریکا.\n5- گەڕانەوە و جێگیرکردنی هێزێکی زۆری مەریکا لەزۆربەی ولاتانی ئەوروپا لەسەر داوا و خواستی خۆیان.\n6- هۆشداریدان بە چین بەپلەی یەکەم و هەر وڵاتێکیتر لەئەگەری هەر جوڵەیەکی سەربازی بۆ دەرەوەی سنوری وڵاتەکەیان بەبێ گڵۆپی سەوزی ئەمریکا ئەوا هاوشێوەی ڕووسیا سزای ئابوری ئەسەپێنن بەسەریانا.\n7- هاندان و ڕاکێشانی بەشێک لەووڵاتانەی کە ساڵانێکە دوو دڵن لە چوونە ناو هاوپەیمانی یان ڕێکخراوی ئەتڵەنتی باکور “ناتۆ- نەیتۆ” نمونەی سوید و فینلاند کە ئەو ڕێکخراوە خواستێکی زۆری لەسەر ئەندام بوونی ئەو وڵاتانە هەیە.\n8- دۆزینەوەی بازاڕو هەلیکاری زیاتر لەدوای جەنگ بۆ بنیاتنانەوەی ژێرخان و سەرخانی ئۆکرانیا.\n9- ترسە گەورەکەی ئەمریکا لە هاوپەیمانی دوو زلهێزی وەک ڕووسیا و چین لایەنی کەم بۆماوەیەکی درێژ ئەڕەوێتەوە.\n1- دۆزینەوەی بازاڕی نوێ و فرۆشی زیاتری چەکی ئەمریکی.\n2- بەبازاڕکردنی زیاتری کاڵای ئەمریکی وەک جێگرەوەی کاڵای ڕووسی.\n3- داتەپانی ئابوری ڕووسی و هەڵسانەوەی ئابوری ئەمریکا.\n4- سودوەرگرتن لەو ترسە زۆرەی ئەوروپییەکان لە ڕووسیا هەیانە بۆ دوورخستنەوە و دەرکردنی چینیش لە بازاڕەکانی ئەوروپا وەک هاوپەیمانێکی ڕووسەکان.\n5- جێگرتنەوەی کاڵای ئەمریکی لەبری کاڵای چینی کە کاڵای چینی بەفراوانی لەبازاڕەکانی ئەوروپایا بڵاوبۆتەوە.\nموشەکباران کردنەکەی هەولێر و جەنگی ئۆکرانیا:\nکاتێک گوێبیست ئەبی زۆرێک لە شیکەرەوە، سیاسی و ڕۆژنامەنووسەکان مووشەکبارانەکەی ئێران بۆ سەر هەولێر ئەبەستەنەوە بەوەی کە ئەمە ئەکرێ پەیامی ڕووسیابێ لەڕێی ئێرانەوە بۆ دەسەڵاتدارانی هەرێم لەئەگەری هەناردەی غازی سروشتی هەرێم لەڕێی تورکیاوە بۆ ئەوروپا وەک جێگرەوەی غازی سروشتی ڕووسیا قبوڵکراو نیە و بەبێ سزا تێناپەڕێ، لەڕاستیا ئەمە لێکدانەوەیەکی لۆجیکییە، بەڵام ڕاست و بەرکارنیە لەبەر چەن هۆکارێک لەوانە:\n* ڕووسیا خودی خۆی ئەتوانێ زۆر بەساناتر و بەکارتر ئەو پەیامە بگەیەنێ و پێوستی بەدەستی دوو نیە.\n* خودی ئێران و ڕووسیا لەسەر چەندین خاڵ ناکۆکن، خۆ ئەگەر دژایەتی و سزاکانی ئەمریکای لەسەر نەبووایە ئێران هێندە لە ڕووسیا نزیک نەئەبۆوە و هێندەش کەیفی بەو وڵاتە نایە.\n* ڕووسیا وەک هەریەکێک لە گرووپی 5+ 1 نایەوێ ئێران ببێ بەخاوەنی چەکی ئەتۆمی کە ئەمەش خاڵی یەکلاکەرەوەیە بۆ ئێران.\nلەڕاستیا ئێران تا ئاستێکی زۆر وڵاتێکی سەربەخۆیە لەبڕیاردان و بەئاسانی خۆی ڕادەستی هەژموونی هیچ وڵاتێک ناکات کە ئەمەش ڕێگا ڕاستەکەی سیاسەتە، بەڵکو بەپێچەوانەوە هەمیشە لەهەوڵایا کە تا وڵاتانیتر بخاتە ژێر هەژموونی سیاسەتەکانی ئەوانەوە وە لەو بوارەشا سەرکەوتنی باشی بەدەستهێناوە و لە هەریەک لە سوریا، لوبنان، یەمەن و عێراق قسەی یەکلاکەرەوەی هەیەو لە هەرێمی کوردستانیش چەند حیزبێک بەبی ئێران پەنجە بەئاوا ناکەن.\nئەکرا وە ئەکرێ کە دەسەڵاتدارانی هەرێم لەو خاڵەیا ئەزموون لە ئێران وەرگرن و سەربەخۆبن لەبڕیاریان و لەبەر بەرژەوەندی هیچ لایەک و هیچ وڵاتێک خۆیان تێکەڵی شەڕی گەورەو زلهێزەکان نەکەن کە نە لەتوانای دنیابینی سیاسی ئەوانایە نە سەربازی.\nئێران خاوەنی ڕێژەیەکی بەرچاوی غازی سروشتیە، ئێران نەک نایەوێ هاوکاری ڕووسیا بکات تا جێگرەوە بۆ غازی سروشتی ڕووسیا لەبازاڕەکانی ئەوروپا و جیهانا دروست نەبێ، بەڵکو بەپێچەوانە پێشی خۆشە، ئەو سزا ئابوریانەی کە بەسەر نەوت و غازی ڕووسیا سەپێنراوەو ئەسەپێنرێ لەبەرژەوەندی ئێرانایە، ئێستا ئەوروپا و هەموو ئەو وڵاتانەی پابەندی سزا سەپێنراوەکانی سەر نەوت و غازی ڕووسین لەهەموو کاتێ زیاتر پێویستیان بە نەوت و غازی ئێران هەیە وەک جێگرەوە بەتایبەتی غازەکەی.\nئێران مووشەکبارانی هەولێری کرد، چونکە پێێخۆش نیە لەوەزیاتر هەولێر بکەوێتە ژێر هەژموونی تورکیاوە، لەوانەیە ئێران بەسەریا تێپەڕبێ و درەنگ و دوای واژۆکردنی گرێبەستی 50 ساڵەی نەوتی هەرێم لەگەڵ تورکیا خەبەری بووبێتەوە، بەڵام ئامادەنیە ڕێگەبات کە غازی سروشتیش هەر لەبەرژەوەندی تورکیا کۆتایبێت.\nدژایەتی ئێران بۆ گرێبەستی هەرێم لەگەڵ تورکیا چەند هۆکاری ئابوری لەپشتەوەیە هێندەش هۆکاری سەپاندنی هەژموونی مەزهەبگەرای لەپشتەوەیە.\nتورکیا و سەرۆکەکەی وەک هێزێکی ئیسلامی سونی ئیخوانی خۆیان نمایش ئەکەن و پەیمان و دۆستایەتیش لەگەڵ ئیسرائیلا واژۆئەکەن کە هەردووکیان هەم سونە و هەم ئیسرائیل ئەو دوو دوژمنەن کە ئێران بە مەترسی لەسەر خۆی ئەیبینێ.\nئێران لەڕێی مووشەکەکانیەوە ئەیەوێ بە هەولێر بڵێ بازاڕی گازی سروشتی دوای ڕووسیا مۆنۆپۆلی خۆیەتی و ڕێگە بەکەس نایات درزی ئەو درگایەی لێدابخات کە ساڵانێکە بەسەریا داخراوە و ئێستا لەهەوڵی کردنەوەیایەتی.\nئێران ئەیەوێ بە هەولێر بڵێ ئێمە سەفەویەکانی دوێنێ و ئەوانیش عوسمانیەکانن، بەڵام ئەمجارە پێش ئەوەی کورد وەک داردەستی عوسمانیەکانی دوێنی و ئەردۆگانیەکانی ئەمڕۆ ببێ بەشێک لەململانێێ نێوان ئەو دوو هێزەو خۆی بەلای تورکا ساغکاتەوە سزای پێش وەخت ئەیرێ و ئاگاداری بەکردار وەرەگرێ نەک گوفتار. ئەگەر دەسەڵاتدارانی کورد زرنگ و وریابن و بای ئەوە هۆشیاری سیاسیان هەبێت، ئەتوانن سود لە موشەکبارەنەکەی هەولێر وەرگرن و بیکەن بەبیانوویەک بۆ دوورکەوتنەوە بەپلەی یەک لەژێردەستەی و هەژموونی تورکیا و سەربەخۆ و نیوتراڵ سیاسەت و ئابوری هەرێم بەرن بەڕێوە.\nئێران ڕێگە بەوە نایات کە جارێکیتر کورد ببێ بەبەشێک لەبازووی تورک بۆ گلاندنی ئێران، ئەیەوێ شادەماری ئەو پەیوەندییە ئەگەر هەمووشی بۆنەبڕێ نیوەی هەر ببڕێ. نیوەی هەرێم کە زۆنی سەوزە و زۆرترین غازی سروشتی هەرێمی لێیە بۆ ئێران یەکلای بۆتەوە، بەڵام بڕیار لە هەولێرە و دڵیش لە تورکیا.\nکورد و جەنگی ئۆکرانیا:\nزلهێزەکان شەڕیانە لەسەر بەرژەوەندی و هەژمونگەرایەتی، تەماشای هەریەکێک لە هێزەکانی ناوچەکە بکەیت ئەبینی خۆی پڕچەک کردوەو بەردەوامیشن لەکڕێنی چەک بەجۆرێک هەرگیز بازاڕی چەک کڕین و برەوپیان و بەرەوپێشبردنی چەک وەک ئێستا گەرم نەبووە.\nکورد لە هەر چوار پارچەکەیا تەنانەت کوردانی ئازرباینجان یا ڕاستر کوردانی کوردستانی سوریش لەهاوکێشەی ستراتیژی نێودەوڵەتیا هیچ جیاوازیەکی نیە، بەڵکو ئەوە خودی کورد خۆیەتی کە پەرش و بڵاو دابەشبووە بەسەر هێز و ستراتیژی و بەرژەوەندخوازی وڵاتانی جیاجیایا.\nئەوەی باسی لێوەئەکرێ کە ئەکرێ بەجۆرێک کورد لەشەڕەکەوە بگلێنێ بوونی غازی سروشتیە لەهەرێمی کوردستان کە ئەکرێ ببێتە خێر و بەرەکەت یان بەپێچەوانەوە هاوشێوەی نەوت ببێ بە نەفرەت و هۆکاری گرفتی ئابوری و سیاسی زیاتر.\nتا ئێستا گازێکی سروشتی زۆر دۆزراوەتەوە و بەشێکی کەمی لێبەرهەم ئەهێنرێ، خودی هەرێمی کوردستان کێشەی غازی هەیە و نرخەکەی ناوبەناو بەرزئەبێتەوە، هەرێم کێشەی کارەبای هەیە و کە ئەکرێ لەڕێی ئەو غازەوە کێشەی کارەبا کۆتای بێت و لێشی بفرۆشرێتەوە.\nهەرێمی کوردستان کە بەشێکە لە عێراق و لەسەر بوون بە سەرۆک کۆماری ئەو وڵاتە نەک یەسقانی یەکتر ئەشکێنن بگرە خەریکە مۆخەکەشی ئەخۆن، واتە دوور لە بۆڵەبۆڵی سەربەخۆی کوردستان، سەرکردە عێراقچیەکانی ئەمڕۆ و نەتەوە پەرست”ـە کوردەکانی دوێنێ، کە ئەم دوو چەمکە هەرگیز لای کورد نەبێ لەهیچ شوێنێکی ترا بوونی نیە، لەیەکاتا نەتەوەپەرست بیت لەلایەک و عێراقچیش بیت لەلایەکیتتر.\nعێراق پێویستیەکی زۆری بەغاز هەیە و بڕی پێویست لە ئێران ئەکڕێ، ئەکرێ وە سیاسەتە ڕاستەکەش ئەوەیە کە هەرێمی کوردستان بەرهەمەکەی سەرەتا لەناوخۆی عێراقا ساخبکاتەوە و ببێتە جێگرەوەی غازی ئێران بۆ عێراق کە ئەمەیان مامەڵەیەکی ناو چوراچێوەی سنوری عێراقەو ئێران ناتوانێ ڕێگری بکات، ئەگەرچی لەڕێی هەندێ حیزبی شیعییەوە هەوڵئەیا ئاستەنگی بۆ دروست بکات.\nعێراق کورتهێنانێکی زۆری کارەبای هەیە کە ئەکرێ هەرێمی کوردستان لەڕێی غازەکەیەوە کارەبای زیاتر بەرهەمبهێنێ و بیفرۆشێتەوە بە عێراق. واتا هەرێمی کوردستان ئەبێ لە ئێستایا بەهەموو شێوەیەک خۆی لەهەناردەکردنی غازی سروشتی بۆ دەرەوەی سنوری عێراق بپارێزێ، بەتایبەتی تورکیا کە ئێران پێی ناڕەحەت ئەبێ، چونکوم لەکاتی درێژەکێشان و فراوانبوونی جەنکی ڕوسیا-ئۆکرانیایا پێویستی و خواست لەسەر ئەم بەرهەمە زۆرئەبێت، ئێستا زۆربەی وڵاتانی ئەوروپا بەدوای سەرچاوەی ترا ئەگەڕێن بۆ جێگرتنەوەی غازی ڕووسی، بەڵام ئەبێ کورد ژیر و زرنگ مامەڵە بکات و خۆی تێکەڵی هاوکێشەیەک نەکات کە نەهێزی بۆی هەیە نە ئابوری و نە بەرژەوەندی.\nلەهەموو شتێک گرنگتر ئەوەیە کە چیتر دەسەڵاتدارانی هەرێم بە زووڕنای تورک، ئێران، ئەمریکا و هیچ وڵاتێکیتر هەڵنەپەڕن، بەڵکو گرنگە کورد ستراتیژییەکی میانڕوەی هەبێت و لەگەڵ هەمووانا مامەڵە بکات، بەڵام ستراتیژیەتی سیاسی و ئابوری خۆی ڕادەستی هیچ لایەک نەکات و لەسەر هیچ بەرەیەک خۆی ساغ نەکاتەوە.\nدکتۆر محەمەد ئەمین: بەغداد چی لە هەریم ئەوێت؟\nئەحمەد ڕەزا: حولحولێتیی/ کەسێتیی حولحولیی.


زانيارى گشتى – Page 2 – به‌ڕێوه‌به‌رايه‌تى گشتى شاره‌وانيه‌كانى سلێمانى\nکۆنگرەيى رۆژنامەوانی به‌ريوبه‌رى گشتى شاره‌وانيه‌كانى سليمانى ...\nئەنجومەنی پارێزگای سلێمانی دانشتنێکی بۆ پرسی شارەوانییەکان رێکخست ...\nگرفتی کۆکردنەوەی خۆڵ و خاشاکی زۆنی گەرمیان و دوکان چارەسەر دەبێت ...\nئەمڕۆ لە رۆژی جیھانیی ژینگەدا چەندین مەراسیمی جیاواز لە شارەکانی کوردستان بەڕێوەچوو ...\nزیادەڕەوییەکانی چوارقوڕنە دەڕوخێنرێن ...\nبانگەواز و ئاگادارى\nليره زانيارى گشتى له هه‌موو بواره‌كاندا ببينه\nژیانى زیاتر لە هەشت ملیۆن منداڵ لە مەترسیدایە\n٨ شوێنی گەشتیاری لە کوردستان کە جوانییەکەی سەرسامت دەکەن\nلەوانەیە هەندێکتان پلانتان دانابێت لەم جەژنە گەشت بۆ دەرەوەی کوردستان بکەن\nزانیاریەکی سەرنج راکێش ده‌ربابه‌ى گەورەترین شۆفەڵ\nلیتۆرنیو لۆدەر L2350\nletourneau loader l2350\nکێش: 266 تۆن\nیه‌كێك له نامۆترین ڕێگاكانى جیهان\nئه‌م ڕێگایه ده‌كه‌وێته ناوچه‌ى نانان له چۆنگ پینگى باشورى وڵاتى چین ،كه به یه‌كێك له نامۆترین ڕێگا خێراكانى جیهان ناو ده‌برێت و پێكهاتووه له 5 چین و 8 ئاڕاسته‌ى جیاواز.\nشاره پێشه‌نگه‌كان له بواری پاراستنی ژینگه‌دا \nڕاپۆرتێكی ڕێكخراوی (world watch)ی تایبه‌ت به‌بواری ژینگه، چه‌ند شارێك و چه‌ند ووڵاتێكی جیهانی\nئه‌شكه‌وتى سهوﻻنى ئاوى\nئه‌م ئه‌شكه‌وته ده‌كه‌وێته گوندی سهوﻻن له‌شارى مهاباد پارێزگاى ئازه‌رباينجان\nيه‌كێكه له‌باخچه كۆن و مێژويى و گه‌شتياريه‌كانى وڵاتى ئێران ده‌كه‌وێته شارى تشرام\nشارێک لەناو ئاو\nنزمتر لە ئاو شاری سیساپۆڵیس Seuthopolis بە سەیرو سەمەرەترین شاری جیهان دادەنرێ,\nگوندێكى گه‌شتيارى له بياباندا\nئەم گوندە ناوی Huacachina لە بیابانی “اتاکاما”یە کە دەکەوێتە وڵاتی پێروو\nپردێكر جياواز تايبه‌ت به په‌ڕينه‌وه‌ى كه‌شتى و باخيره گه‌وره‌كان\nپردی ماغديبرغ ئەم پردە دەكەویتە ولاتی ئەلمانیا و لەسەر ڕوباری ئەلەب\nئامێرێک میز دەگۆڕێت بۆ ئاوی خواردنەوە\nزانایانی زانكوی جینت له‌ولاتی به‌لجیكا توانیان ئامیریك دروست بكه‌ن كه‌له‌توانایدایه پاشه‌روی میز بگورن بوئاوی خواردنه‌وه‌ی ته‌ندروست\nزانیارییە گرنگەکان سەبارە بە ئاوی سازگار\nئەگەر بیزانیت، ئەوا پەرداخێک ئاو بەفیڕۆنادەیت\nئاو لەسەدا ٧١ ی رووبەری گۆی زەوی پێکدەھێنێت.\nجه‌نگی ئاو ده‌ستیپێكردووه\nوڵاتانی خۆرهه‌ڵات ته‌ندروستتر مامه‌ڵه‌یان له‌گه‌ڵ پێداویستیی ئاو كردووه\nبەڕێوەبەری گشتی شارەوانییەكان: جەژنتان پیرۆز بێت\nبەبۆنەی هاتنی جەژنی رەمەزانی پیرۆز، لە ناخی دڵمەوە پیرۆزباییەکی گەرم ئاڕاستەی یەک بە یەکی فەرمانبەرانی سەر بە بەڕێوەبەرایەتی گشتیمان و سەرجەم شارەوانیەکانی دەکەم،\nئەو کۆمپانیایەی خۆری لێ ئاوا نابێت\nکۆمپانیای som خاوەنی ١٠ ھەزار پڕۆژەی ناوازەیە\nئەندازیاران لویس سکید موری و ئۆینگس و جۆن میریل لەساڵی ١٩٣٦ لە شاری نیۆرک ئەم کۆمپانیایەیان بنیاتناوە.\nتوێژه‌رانی زانكۆی پۆلیتێكنیكی سلێمانی میكانیزمێكی نوێ بۆ به‌كارهێنانه‌وه‌ی خاشاكی پلاستیك ئه‌نجامده‌ده‌ن\nتیمێكی ئه‌ندازیاری له‌زانكۆی پۆلیتێكنیكی سلێمانی توانیان ئامێرێك دروست بكه‌ن بۆ سه‌رله‌نوێ به‌كارهێنانه‌وه‌ى خاشاكی پلاستیكی به‌جۆرێك كه له توانایدایه سوودی لێوه‌ربگیرێت بۆدروستكردنی به‌روبوومی سودبه‌خشی تر،\nدۆزینەوەی ئەستێرەیەکی نوێ بۆ ژیان\nزانایانی گەردوونناسی لە دەرەوەی کۆمەڵەی خۆر ئەستێرەیەکی نوێی دۆزییەوە، ئەم ھەسارەیە بەدەوری دوو ئەستێرەدا دەسوڕێتەوە، کە وا مەزەندە دەکرێت ژیان لەسەری ئاسایی و ئاسان بێت.\nریزبەندیی زیانبەخشترین ماددەکان بۆ پیسکردنی ئاو\nنەوت لەپلەی شەشەمدایە\nکام ماددەیە بە مەترسیدارترین و گەورەترین دوژمنی مرۆڤ دادەنرێت؟ بیرت لێکردۆتەوە؟\nرووبارە دژ بە مرۆڤەکان\nلەپاش شۆڕشی پیشەسازی، بڕی خاشاک و پاشماوە مەترسیدار و زیانبەخشەکان رۆژ بە رۆژ روو لە ھەڵکشانە. ساڵانە ٤ ملیۆن بەرمیل نەوت بەبیانووی کونبوون و لێچوون لە کەشتیە نەوتھەڵگرەکانەوە بە بەرمیلەکەیەوە دەخرێتە ناو دەریاکان.\n? چى ? بۆ كوێ باشه\nوێنه‌ى سه‌وزه و ميوه‌كان و سودى بۆ به‌شه‌كانى جه‌سته…\nسەرجەم سەرۆک شارەوانیەکان بەشداربن لە ڕێنمایی دەستەی ده‌ستپاکی.\nریسایکلینەکە دەکەوێتە بواری جێبەجێکردنەوە\nكۆبونه‌وه‌ى بریکاری وەزیری و به‌ڕێوه‌به‌رى گشتى له‌گه‌ڵ سەرۆک شارەوانیەکاندا\nمه‌ترسییه‌كانی بوومه‌له‌رزه‌كه به‌رده‌وام ده‌بێت\nبانگەوازەکان و ئاگادارى\nڕێنمای تایبەت بە بانگەشەی هەڵبژاردن\nبانگەواز : چاكسازی ئاوەڕۆی لولەی بەشێك لە گەرەكی ئاشتی لە تەكیە\nبەكرێدانی بەنزینخانە لە تەكیە\nبه‌كرێدانی دوكان له پێنجوێن\nبانگەوازی ژمارە ٤ ى ٢٠١٨\nشارەوانى وارماوا هەڵدەستێت بە فراوانكردنی سنورەكەی\nهەموو بانگەوازەکان ببینە\nهه‌رگیز خانه‌نشین نابم\nيه‌ك مليار كه‌س ئاوده‌ستيان نيه\nگەورەترین پڕۆژەی رێگاوبان کۆتایی ھات\nپردێك بۆ بيربردنه‌وه‌ى خه‌مه‌كان\nبينينى ژماره‌ى زياتر\nمامەڵە لە شارەوانیەکان\nدەربارەی شارەوانیەکانی سلێمانی\nبەڕێوەبەرایەتی گشتی شارەوانییەکانی سلێمانی بە یەکێک لە بەرێوەبەرایەتیە گرنگەکانی وەزارەتی شارەوانی دادەنرێت کە ئەرکێکی گەورەی خزمەتی هاوڵاتیانی سنوری سلێمانی لە ئەستۆدایە، وە لە هەمان کاتتدا کارلێکی ڕاستەوخۆی لەگەڵ هاوڵاتیان وای کردووە کە بەردەوام بگەڕیین بە دوای چارەسەری شیاو و هەتاهەتایی بۆ کێشە ئالۆز و هەنوکەییەکانی هاوڵاتیانی سنوری پارێزگای سلێمانی\nنوسینگەی بەریوبەری گشتی\nسلێمانی - بەختیاری\nپشت بەڕێوەبەرایەتی پەروەردەی سلێمانی، و تەنیشت دیوانی چاودێری سلێمانی\nPhone:053 318 52 29\nCopyright 2016-2017, All Rights Reserved ©\nPowered by :GDSM


توركیا پەیوەندیی لەگەڵ نوێنەرایەتیی یەكگرتوو دەپچڕێنێت | ئاژانس\nسه‌رۆكایه‌تیى هه‌رێم گۆڕانى برده به‌ره‌ى پارتییه‌وه\nهەولێر ٤٥٠ مێگاوات کارەبا بە موسڵ دەفرۆشێت\nخالید شوانی: پەیوەندیمان بە لایەنە ناڕازییەکانەوە کردووە بەڵام ئەنجامی نەبووە\nناکۆکییەکانی پەرلەمان و حکومەت پڕۆژە چاکسازییەکەی پەک خست\nپارتی پۆستێكی ״هەستیار״ لە پشكی یەكێتیی دەبات\nگۆڕان جارێكی تر هەڵبژاردنە ناوخۆییەكانی دوا خست\nتوركیا گرووپێكی چەكداری لە كەركوك درووست دەكات\nتارمایی حزبی به‌عس به‌سه‌ر خۆپیشاندانه‌كانی عێراقه‌وه\nHome سەرەکی توركیا پەیوەندیی لەگەڵ نوێنەرایەتیی یەكگرتوو دەپچڕێنێت\nتوركیا پەیوەندیی لەگەڵ نوێنەرایەتیی یەكگرتوو دەپچڕێنێت\non: تشرینی یه‌كه‌م 11, 2017 In: سەرەکی, هەواڵNo Comments\nمەرج بۆ كاركردنی دادەنێت\nلە پاش داخستنی هەردوو نوێنەرایەتیی یەكێتیی و پارتی لە توركیا تا ئێستا تەنیا نوێنەرایەتیی یەكگرتووی ئیسلامی لەو وڵاتە ماوە، بەڵام ئەنقەرە پەیوەندییەكانی لەگەڵ ئەو نوێنەرایەتییە پچڕاندووە و مەرجیشی داناوە بۆ مانەوە و دانەخستنی.\nنەسرەدین سەعید بەرپرسی پەیوەندییەكانی یەكگرتووی ئیسلامیی كوردستان لە توركیا بە ״ئاژانس״ی وت: ״لە نوێنەرایەتیی حزبەكانی هەرێمدا لە توركیا تەنیا نوێنەرایەتیی یەكگرتوو ماوەتەوە، تا ئێستا هیچ قسەیەكیان لەگەڵدا نەكردووین لەسەر داخستنی نوێنەرایەتییەكەمان.״\nوتیشی: ״ئێمە لە هەوڵی بەردەوامداین بۆ ئاساییكردنەوەی پەیوەندییەكانی نێوان توركیا و هەرێم، بەڵام توركیا هەموو پەیوەندییەكانی لەگەڵماندا هەڵپەساردووە، هەوڵەكانیشمان لەو ڕووەوە سەركەوتوو نەبووە.״\nبەر لە ئەنجامدانی ڕیفراندۆم توركیا نوێنەرایەتیی یەكێتیی لە ئەنقەرە داخست و بە هۆی ڕیفراندۆمیشەوە نوێنەرایەتیی پارتی لە هەمان وڵات داخرا.\nبە پێی زانیارییەكانی ״ئاژانس״ كە لە چەند سەرچاوەیەكی بەرپرسی یەكگرتووەوە دەستی كەوتووە، بۆ مانەوەی نوێنەرایەتیی یەكگرتووی ئیسلامی و دانەخستنی، توركیا مەرجی داناوە بۆیان، بێ ئەوی سەرچاوەكانی ״ئاژانس״ باس لە وردەكاریی مەرجەکانی توركیا بكەن.\nنێچیرڤان بارزانی داوای كردووە وەزیرەكانی گۆڕان چاودێر بن\nته‌مموز 18, 2018\nته‌مموز 12, 2018\nمامه‌ڵه‌ى چه‌ك فەیسبووکیشی گرتەوە\nمادده‌ى هۆشبه‌ر مۆته‌كه‌یەکی تری هه‌رێم\nکۆنگرە بزووتنەوە دەکات بە دوو بەرەوە\nكورسییه‌كه ڕزگار نه‌كرا!\nشێوازی حوکمڕانی لە ئیسلامدا\nئايا مناڵان پاكن؟\nشەهریار لەگەڵ هاوسەرەکەی خۆی دوێت دەکات\nچۆپی خانمان دەگەڕێنێتەوە بۆ شەستەکان\nته‌مموز 05, 2018\nئەژدەر وەهبی لەگەڵ پیانۆدا دەگەڕێتەوە\nشنیار: لە پێناو هونەرەکەمدا ئامادەم شوو نەکەم\nئۆرجیناڵ له مه‌ترسیدایه\nته‌مموز 14, 2018\nئەسپەکانتم خۆش دەوێت\nته‌مموز 07, 2018\nپه‌یام له جیاتی ته‌ڵه و تۆڵه\nلەشولارە ڕێكەكەی لیڤا پەیوەندیی بە هاوسەرەكەیەوە هەیە\nد. محەمەد سابیر چیرۆکی ساتی پێدانی هەواڵی کۆچی دوایی نەوشیروان موستەفا بە مام جەلال دەگێڕیتەوە\nد.سەباح بەرزنجی: داعش بەشێکە لە فیکری ئیسلامی


بەرهەمی پەتاتەی هەرێم ساغ دەکرێتەوە – Knwe.org\nسەرەکی » ئابووری » بەرهەمی پەتاتەی هەرێم ساغ دەکرێتەوە\nبەرهەمی پەتاتەی هەرێم ساغ دەکرێتەوە\nئێستا لە ناوخۆدا ساڵانە 400 هەزار تۆن پەتاتە بەهەموو جۆرەکانییەوە بەرهەمدەهێنرێت، ئەم سێ کارگەیەش مانگانە پێویستییان بە 22 هەزار تۆن پەتاتەی جۆری پیشەسازیی هەیە.\nبه‌پێی هه‌واڵێكی پێگه‌ی په‌رله‌مان، کێشەی ئەم کارگانە ئەوەیە کە ئەو پەتاتەیەی جووتیارانی کوردستان بەرهەمیدەهێنن، هەمووی جۆری پیشەسازیی نییە، بەڵکو بەشی زۆری پەتاتەی ئاسایی خواردنی هاووڵاتییانەو بەرهەمی ناوخۆ توانای پڕکردنەوەو دابینکردنی پێداویستیی ئەو سێ کارگەیەی نییە.\nدوای گفتوگۆی ورد و ڕا گۆڕینەوەش، لیژنەکە بڕیاریدا لەڕۆژانی داهاتوودا کۆبوونەوەیەکی فراوان لەنێوان (وەزارەتی کشتوکاڵ‌و وەزارەتی بازرگانی و نوێنەرانی هەرسێ کارگەکەو جووتیاران‌و وەبەرهێنەرانی بەرهەمی پەتاتە و نوێنەری عەلوەکان‌و خاوەنی ساردخانەکان) ئەنجام بدرێ‌و تیایدا گفتوگۆ دەکرێت لەسەر گرفتی ئەو کارگانە و کەمی بەرهەمی پەتاتەی پیشەسازیی ناوخۆ.


خشته‌ی یاریه‌كانی هه‌فته‌ی هه‌ژده‌ی خولی ئه‌ڵمانی - ڕیزبه‌ندی یانه‌كان\nخولی ئه‌ڵمانی ئه‌و خوله‌ی چاوی ملیۆنان هانده‌ری یانه‌كانی له‌سه‌ره و بینه‌رێكی به‌رچاوی له كه‌ناڵه‌كان هه‌یه به‌رده‌وامه و بڕیاره له ڕۆژانی 12 تا 14 / 1 / 2018 یاریه‌كانی هه‌فته‌ی هه‌ژده‌ی خوله‌كه به‌ڕێوه بچێت .\nئه‌مه‌و له دوایی ئه‌نجام دانی یاریه‌كانی هه‌فته‌ی 17ی خوله‌كه‌ش یانه‌ی بایرن میونخ توانی له پێشه‌نگی یانه‌كانی خوله‌كه بێت و هه‌روه‌ك پله‌ی دووه‌می ڕیزبه‌ندی بۆ یانه‌ی شاڵگه‌یه ، ئه‌مه‌و یانه‌ی بوروسیا دۆرتمۆندیش پله‌ی سێهه‌می ڕیزبه‌ندی یانه‌كانی گرتووه .\nخشته‌ی یاریه‌كان :\nبایر لیڤه‌ر كوزن × بایرن میونخ\nشتوتگارد × هیرتا برلین\nفیردر بریمن × هوفنهایم\nئینتراخت فرانكفورت × فرایبورج\nئوجسبورج × هامبۆرگ\nلایبزیج × شالگه\nكوڵن × بوروسیا مونشنغلادباخ\nبوروسیا دۆرتمۆند × فولفسبۆرج\nته‌واوی ڕیزبه‌ندی یانه‌كانيش به‌م شێوه‌یه‌یه :


نزیكه‌ی یه‌ك ته‌ن ته‌قه‌مه‌نیی كاریگه‌ری سی فۆر له‌ناوبرا له حه‌شارگه‌یه‌كی ژێرزه‌مینیی "ده‌وڵه‌تی ئیسلامی" (داعش)دا له‌میانه‌ی گه‌ڕانوپشكنینێكی سوپادا له حوسه‌یبه له خۆرئاوای ئه‌نبار، فه‌رمانده‌یی ئۆپه‌راسیۆنه‌كانی ئه‌نبار دووشه‌ممه (19 تشرینی دووه‌م) رایگه‌یاند.\nفه‌رمانده لیوا مه‌حمود فه‌لاحی به دیارونای وت: "وه‌ك به‌شێك له ئۆپه‌راسیۆنه‌كانی گه‌ڕانوپشكنینی ناوچه بیابانی و كشتوكاڵییه‌كان، سوپا كۆگایه‌كی گه‌وره‌ی داعشی دۆزییه‌وه كه تێیدا یه‌ك ته‌ن ته‌قه‌مه‌نیی سی فۆر و زیاتر له 100 ته‌قه‌مه‌نی ده‌ستكرد و چه‌ندین بۆمب و موشه‌ك هه‌بوون كه پێده‌چێت سه‌رچاوه‌یه‌ك بووبن بۆ كرده‌وه تیرۆریستییه‌كانی داعش له خۆرئاوای ئه‌نبار."\nناوبراو وتی: "سوپا ته‌واوی كه‌لوپه‌له‌كانی وێرانكرد و كۆگاكه‌ی پڕكرده‌وه -- كه تونێڵێك بوو پێكده‌هات له ژوورێكی گه‌وره."\nوتیشی: "ئۆپه‌راسیۆنه‌كه تیرۆریسته‌كانی داعشی له سه‌رچاوه‌یه‌كی گرنگی ئه‌نجامدانی كرده‌وه تیرۆریستییه‌كانیان به ته‌قه‌مه‌نی بێبه‌شكرد."


هێڵێکی گەورەی کارەبا ئاگری گرت و بەشێکی سلێمانی بێ کارەبا دەبێت\nنوسینگەی مەرجەعی باڵای ئاینی شیعەکان لەعێراق، لێدوانی ڕەحمان عامری، باڵیۆزی عێراقی لەڤاتیکان سەبارەت بەسەردانەکەی پاپا فرانسیس بۆ ئەو وڵاتە و واژۆکردنی ڕێکەوتنێک لەنێوان پاپا وعەلی سیستانی بەدرۆخستەوە.\nبەگوێرەی هەواڵیکی ئاژانسی"ڕووسیا تودەی" (16ی شوباتی 2021) کە "ناس کورد" بەدواداچوونی بۆ کردووە، ئاماژە بەوە کراوە، سەرچاوەیەک لەنوسینگەی عەلی سیستانی، مەرجەعی باڵای ئاینی شیعەکان لە نەجەف بە ئاژانسەکەی وتووە "قسەکانی باڵیۆزی عێراق لە ڤاتیکان لەبارەی ئەوەی کە سەردانەکەی پاپا بۆ نەجەف بەرنامە بۆدانراوە دوورە لەڕاستییەوە".\nسەرچاوەکە ئەوەشی وتووە "هیچ گفتوگۆیەک لەگەڵ باڵیۆزخانەی ڤاتیکاندا لە بەغدا لەبارەی واژۆکردنی هەر رێکەوتنێک یان بەڵگەنامەیەک لە کۆبوونەوەی پاپا لەگەڵ سیستانیدا ئەنجام نەدراوە".\nئەوە لەکاتێکدایە کە چەند ڕۆژێک لەمەوبەر ڕەحمان عامری، باڵیۆزی عێراق لە ڤاتیکان ڕایگەیاند "لەکاتی سەردانی پاپا بۆ عێراق بەڵگەنامەیەکی برایەتی گشتگیر لەنێوان عەلی سیستانی مەرجەعی باڵای شیعە لە عێراق و پاپا فرانسیس واژۆ دەکرێت.\nبڕیارە پاپای ڤاتیکان فرانسیس، لە 5ی ئازاری داهاتوودا سەردانی عێراق بکات، ئەوەش بە یەکەم سەردانی پاپا بۆ عێراق هەژمار دەکرێت.


فەیاز: حەشدی شەعبی پەیوەندی بە نا ئارامییەكانی بەغداوە نییە - تۆڕی میدیایی خەڵک\nسەرۆكی دەستەی حەشدی شەعبی ڕایدەگەیەنێت، بەڵگە نییە ھێزەكانیان تێوەگلابن لە بە ئامانجگرتنی باڵیۆزخانە و نوێنەرایەتییەكان لە بەغدا.\nفالح فەیاز سەرۆكی دەستەی حەشدی شەعبی ڕایگەیاند، ھێزەكانی حەشدی شەعبی وەك دامەزراوەیەكی یاسایی لە چوارچێوەی دامەزراوەی وەزارەتی بەرگری پابەندی تەواویان ھەیە بەو سیاسەتەی كە حكومەتی عیراق لەسەر ئاستی ھەرێمی و نێودەوڵەتی گوزارشتی لێدەكات.\nسەرۆكی دەستەی حەشدی شەعبی وتیشی، ھیچ بەڵگەیەك نییە ھێزەكانیان تێوەگلابێت لە بە ئامانجگرتنی باڵیۆزخانە و نوێنەرایەتییەكان لە بەغدا.\nفالح فەیاز ئاماژەی بەوەشكرد، دابینكردنی سەقامگیری و ئاسایشی ھەڵبژاردن و نەھێشتنی ھەڵگرتنی چەك لە دەرەوەی یاسا، ئەركی حكومەتە.


بوومەلەرزەیەكی بەهێز شاری سلێمانی و هەڵەبجەى هەژاند - تۆڕی میدیایی خەڵک\nبوومەلەرزەیەكی بەهێز شاری سلێمانی و شارۆچكەكانی دەورووبەری و شاری هەڵەبجەى هەژاند.\nكەمێك لەمەوبەر و لە كاتژمێر 6:14 خوولەك بوومەلەرزەیەكی بەهێز لە شاری سلێمانی دا و بەهۆیەوە زۆربەی هاووڵاتیان هەستیان پێ كردووە.\nلای خۆشیەوە، یەحیا حەبیب، پەیامنێری (خەڵك) لە شارەزوور ڕایگەیاند، لە ناوچەی شارەزوور و هەڵەبجەی تازەش بوومەلەرزە و دەربەندیخان ڕوویداوە و هاووڵاتیان بەتەواوی هەستیان پێ كردووە.\nبەپێی زانیارییەكانی (خەڵك) ئەو بوومەلەرزەیە شاری هەڵەبجەی شەهید-یشی گرتۆتەوە و هەستی پێ كراوە.


ده‌سته‌ی ژینگە: پاکڕاگرتنی ژینگە بە فەرمانێکی خودا بزانن – کوردی – RojNews.News\n20/07/2021 - 9:56:27 am\nسەرۆکی دەستەی ژینگەی هەرێم، داوا له هاوڵاتیانی هەرێمی كوردستان دەکات، كه ڕه‌چاوی پاراستنی ژینگه بكه‌ن و پاكڕاگرتنی ژینگه‌ش به فه‌رمانێكی خودا بزانن له‌كاتی ئه‌نجامدانی پڕۆسه‌ی قوربانییكردندا.\nعه‌بدولڕه‌حمان سدیق، سه‌رۆكی ده‌سته‌ی پاراستن و چاككردنی ژینگه هەرێمى کوردستان، لە ڕاگەیەندراوێکدا بەهۆى جەژنى قوربانەوە بڵاویکردەوە، داواله هاوڵاتیانی هەرێمی كوردستان دەکات، كه ڕه‌چاوی پاراستنی ژینگه بكه‌ن و پاكڕاگرتنی ژینگه‌ش به فه‌رمانێكی خودا بزانن له‌كاتی ئه‌نجامدانی پڕۆسه‌ی قوربانییكردندا، بۆ ئه‌وه‌ی نموونه‌یه‌كی ئاینداریی شارستانییانه و مرۆڤدۆستانه به‌رجه‌سته بكه‌ن له ژیانی ڕۆژانه‌یاندا.\nهاوکات، بەڕێوەبەرایەتی خزمەتگوزاریی و ژینگەپارێزی هەولێر ڕایگەیاند، لە سنوورى شارەوانى هەولێر ٢٦ شوێنمان دیاریکردووە، بۆ ئەوەى هاوڵاتیانى ئەو گەڕەک و سنوورانە پاشماوەکانیان ببەن لەوێ دایبنێن، رێکخراوە ژینگەییەکانیش داوادەکەن، ئەگەر هاوڵاتیان پابەند نەبن بەوەى کە پاشماوەکانیان لەو شوێنانە فڕی بدەن، کە بۆیان دیارییکراوە، ئەوا لە ڕێگەى تیمەکانى هێزە ئەمنیەکانەوە دەست بگیرێت بەسەر ئاژەڵەکانیاندا.\nهەروەها، ئاوات محەمەد قائیمقامى سلێمانى لە کۆنگرەیەکی ڕۆژنامەنووسییدا ڕایگەیاند، تیمەکانى تەندروستى لەسەرجەم ئەو شوێنانەدابونیان دەبێت کە قوربانى تێدا دەکرێت و داواکارین لە هەموان پابەندى ڕێکارە تەندروستیەکان بن و داواکارین کەسیش لە شوێنى کڕین و فرۆشتنى ئاژەڵ سەربڕین ئەنجام نەدات و نەبنە هۆى پیسبونى ژینگەى شارەکەمان، کە دواجار دەبێتە هۆى بڵاوبونەوەوى نەخۆشى و ڤایرۆس لە سنورەکەماندا.\nلە لایەکى دیکەوە، بەڕێوەبەرایەتی پۆلیسی ڕاپەڕین، سەرجەم هاوڵاتیانی سنووری پشدەر ئاگادار دەکاتەوە، هەر کەسێک پاشەڕۆی ئاژەڵ بکاتە ئاوی زێی بچوک یان لە دەوروبەری ئاوەکە فڕێی بدات، یاخود لەوێ ئاژەڵ سەرببڕێ ئەوە ڕێوشوێنی یاسایی بەرامبەر دەگیرێتەبەر.\nئەوەش لە کاتێکدایە، ئەمڕۆ یەکەم ڕۆژى جەژنى قوربانە و بەشێکى زۆرى هاوڵاتیان قوربانى دەکەن و لە ساڵانى ڕابردووش بەشێکى زۆرى هاوڵاتیان بەهۆى فڕێدانى پاشماوەکان لە شوێنە گشتییەکان نیگەرانى هاوڵاتیانى لێکەوتەوە.\nتەڤگەری ئازادیی: مەترسی گەورە هەیە و پێدەچێت بە قوربانییدان لێی دەربازبین


ناڤەڕۆكا كۆمبوونا ئەڤروو یا گۆڕان و پارتی هاتە بەڵاڤكرن - پرس بادینی\nHome سڵایدشۆو كوردستان هەواڵ ناڤەڕۆكا كۆمبوونا ئەڤروو یا گۆڕان و پارتی هاتە بەڵاڤكرن\nناڤەڕۆكا كۆمبوونا ئەڤروو یا گۆڕان و پارتی هاتە بەڵاڤكرن\nپرس بادینی 3:51:00 PM سڵایدشۆو, كوردستان, هەواڵ,\nكۆمبوونا ئەڤروو یا پارتی و گۆڕان ب دوماهیك هات، و ڕێككەفتن كو كۆمبوون بەردەوامبن .\nپشتی تەمامبوونا كۆمبوونێ، دكۆنگرەیەكێ ڕۆژنامەڤانی دا، مەحمود محەمەد پەیڤدارێ پارتی و دەڕباز محەمەد ئەندامێ خانەیا ڕاپەڕاندنا گۆڕان ناڤەڕۆكا كۆمبوونێ ب میدیایان ڕاگەهاند .\nمەحمود محەمەد پەیڤدارێ پارتی، گوت، "مە بەحس ل ڕەوشا ئاڵۆزا عێراقێ و گهوڕینێن دەڤەرێ كر، و پێدڤیە ئامادەكاریێن حكومەتا هەرێمێ و لایەنێن سیاسی دئاستێ پێدڤی دابن، و دبزاڤان داینە بۆ دروستكرنا هەڤپەیمانیا فڕاكسیۆنێن كوردی ل بەغدا".\nدەربارەی نیگەڕانیێن گۆڕان ژی گوت پەیڤدارێ پارتی گوت، "دبیت نیگەڕانی هەبیت، ئەڤە ژی بۆ ئەڤێ ڕەوشێ ڤەدگەڕیت، و بتنێ پەیوەندی ب گوڕان و پارتی ڤە نینە، بەلكو پەیوەندی ب لایەنێ سێ ژی ڤە هەیە" ئەڤە وەك ئاماژەیەك بۆ ئێكەتی هەر چەندە ناڤێ وێ ژی نەئینا .\nگوت ژی، ئەم ڕێككەفیتنە كۆمبوونێن مە بەردەوامبن .\nپەیڤدارێ پارتی گوت ژی، "تەوەرەكێ دی یێ كۆمبوونێ پڕۆژەیاسایا چاكسازیان بوو، مە بەحس ل ئەوێ چەندێ كر كو پێدڤیە پشتەڤانیا كارێن باشێن حكومەتێ بكەین، و خالێن نەرینی ژی دیاربكەین، ژ بۆ كو بهێنە چارەسەركرن".\nدهەمان كۆنگرێ ڕۆژنامەڤانی دا، دەڕباز محەمەد ئەندامێ خانەیا ڕاپەڕاندنا گۆڕان ڕاگەهاند، "كۆمبوونا مە لسەر سێ بابەتان بوو، گوت ژی مە لسەر ڕەوشا عێراقێ دوپاتكر كو پێدڤیە فڕاكسیۆنێن كوردی هەڤكاری دگەل هەڤدوو هەبیت".\nگوت ژی، "مە بەحس ل پڕۆژەیاسایا چاكسازیان كر، كو پێدڤیە یادادپەروەرانە بیت، و مووچەیێ فەرمانبەران ژی نەهێتە كێمكرن".\nهەروەها ئەوەشی وت "لەكۆبوونەوەكەدا جەختمان كردەوە پێویستە چاكسازی لە بەشەكانی دیكەی حكومەتدا بكرێت، لەوانە داهاتی نەوت و خاڵە سنورییەكان، پێویستە حكومەت هەنگاوی زیاتر بنێت".\nئەڤروو ل پیرمام ل بارەگەهێ مەكتەبا سیاسیا پارتی، گۆڕان و پارتی كۆمبوون .\nBy پرس بادینی at 3:51:00 PM


بورهان شێخ ڕەئوف: ئەنفال و لێبووردەیى، لە یادى 29 ساڵەیدا. | wtarikurd\nنوسینی : بورهان شێخ ڕەئوف | 27.04.2017 8:38 PM | بەشی: مێژوو | بێ کۆمێنتە\nلەیادى جینۆسایدى ئەنفالدا وێڕاى ڕێزو نەوازش بۆ گیانى قوربانیانى ئەو کارەساتە پڕ ئێش و ئازارو سوێیە، پێم خۆشە ئەمجارە چەند سەرنج و تێبینیەک لەسەر ئەو تراجیدیا مەزنەى هاوڵاتیانى خۆم لە لایەک و وەکو یەکێکیش کە لە ڕووبەرێکى زۆرى شوێنى قەومانى کارەساتەکە شاهید بووم و، بە چاوى خۆم زۆریم بینى هەر لە ڕاکردن و هەڵاتنى خەڵکى گوندەکانى ناوچەى قەرەداغ بۆ لاى ئێمە لە بنارى سەنگاو دواى کیمیابارانکردنى سێوسێنان، دواتر شاڵاوى ئەنفال بۆ گوندەکانمان و تۆپپباران و بۆمبابارانکردنى گوندى داماوو خانووى قوڕ بە ڕۆکێتى فڕۆکە جەنگیەکانى ڕژێمى فاشتى ڕەگەزپەرستى بەعس ئیتر بزانن ئەو خانووانە هەندێکجار ڕەشەباى بەهێزى سەنگاو دەى ڕمانن دەبێت ڕۆکێت و ناپاڵم چى لێ بکات؟\nبەڵێ شاهیدبووم کە ماڵ و حاڵى خۆمان و هەموو هاو وڵاتیانى ئەو دەڤەرە مان چۆن جێهێشت ئەوەى لە سەدان ساڵ خەڵکى هەژارو و سڤیل و دوور لە سیاسەت و بێبەش لە هەموو مافێکى سەرەتایى تەنانەت لە ئاستێکى بەرزى نزیک بە تەواو نەخوێندەوارو و قایل بە ژیانێکى سادەى مەمرەو مەژى کە بە یەکیانەوە نابوو چ لە مەڕوماڵات و جۆگەو کانى و کەرەسەو پێداویستیەکانى ژیانى لادێ کە ئێستا لێرەدا بوارى ئەوە نابێت یەک بە یەک بیانژمێرم کە ئەوانە فەرهەنگێکن بۆ خۆیان و دەکرێت شارەزایانى ئەو بوارە بە دوادچوون وکۆکردنەوەى تەواویان بۆ بکەن.\nهەر ئەو کاتەو لە گەرمەى ڕووداوەکاندا بیرم لە زۆر شت و زارەوەى سیاسى سەردەمى شۆڕش دەکردەوە بە تایبەتى خەباتى چینایەتى کە هەندێک لایەن و ڕێکخراوى چەپى ئەوکات بانگەشەیان بۆ دەکرد هەر ئەوکاتیش هەبوون دەیان وت با خەباتى چینایەتى بۆ دواى ڕزگارى نیشتمانى دوابخرێت ، بەڵێ کە بینیم شۆڤێنیەکانى بەعس پەلامارى گوندنشینەکانى کوردستانیان دەدا نەیان دەگووت کێ ئاغایە و کێ جووتیارە کێ دەوڵەموندەو کێ هەژارە بە بێ جیاوازى خەڵکیان بردو قڕ و کیمیاباران و… تد کرد.\nبەڵێ ئەو کارەساتە ئەو مەرگەساتە ئەو تراجیدیا ئەو خەمە ئەو ئازارە بەسوێیە تا ئێستاش هەر دەکوولێتەوەو لە بیرناچێتەوە ئەگەرچى سەرکردە وپلان دڕێژەرە سەرەکیەکانى بە سزاى خۆیان گەیشتن وەکو سەدام و عەلى کیمیاوى بەڵام چەندین پەندو دیاردەى بۆ جێهێشتین دەکرێت بە وردى لە سەریان بووەستین بۆ نەوەکانى داهاتوو مایەى شانازى و کارتى فشارى بەهێز و ڕووى گەشەى گەلى زۆرلێکراوى کورد بن.\nئەنفال ولێبووردەیى کورد\nهەر لە ساڵى 1991 دواى ڕاپەڕینى ئازار کە هەموو داموو دەزگا کانى حکومەتى ئیحتیلالى بەعس ڕووخان هەموو سەرباز و پلەدارەکانى ئەوساى سوپاى عێراق کە خۆیان دا بە دەستى جەماوەرى ڕاپەڕیوو هێزى پێشمەرگەى کوردستانەوە بەو پەڕى ڕێزەوە هەڵسووکەوتیان لە گەڵ کراو ئازادکران و کەس لە گوڵێک کاڵترى پێ نەوتن جگە لە یاساوڵى دەزگا داپلۆسێنەرەکانى ئەمن کە خەڵکیان زۆر ئازار دابوو ئەمە لەلایەک لە لایەکى ترەوە هەنگاوێکى عەقڵانى سەرکردایەتى بەرەى کوردستانى ئەوسا بوو کە بڕیارى لێبووردنى لە هەموو ئەو کوردانەى کە چەکیان بۆ ڕژێم هەڵگرت بوو بە مەرجێک دژایەتى ڕاپەڕینى گەل نەکەن کە ئەمەش ئاکامى باشى هەبوو لە ماوەیەکى کورتدا نزیکەى هەموو کوردستانى باشوور بە کەرکویشەوە ئازاد کرا هەر تایبەت بەو باسە هەندێک جار ئێستاش عەرەبەکانى عێراق کەباسى ڕیشەکێش کردنى بەعس دەکەن و باسى ململانێکانى خۆیان دەکەن تایبەت بەوکەیسەو ئاشتەوایى نیشتمانى لە عێراقدا باسى ئەو هەنگاوەى کورد دەکەن وەکو نموونەیەکى سەرکەوتوو.\nبۆیە هەر تایبەت بە لێبووردەیى پێویستە ئەو بڵێین کارەساتى گەورە لێبووردن و لێبووردەیى گەورەى وەکو خۆى گەرەکە باوەکو جووەکان نەکەین کە د.ئازاد حمە لە کتێبى مانڤێستى دژە گەندەڵى دەڵێت ((جووەکان لە ڕێگەى ڕوونکردنەوەى هۆلۆکۆستەوە هۆلۆکۆستى تریان ئەنجام دەدا بەرەنجامیش لە برى ئەوەى ببنە فاکتەرێک بۆ بنەبڕکردنى هۆلۆکۆست بوون بە ئامرازێک بۆ دروستکردنى هۆلۆکۆستى پێچەوانە )).\nڕەگەزپەرستى و جینۆساید\nئەگەر ئاوڕێک لە مێژووى زۆرێک لەو جینۆسایدو قڕکرن و سڕینەوانەى یەکتر بدەینەوە لە سەد ساڵى ڕابردوودا ئەوەمان بۆ دەردەکەوێت کە هەموو ئەو پرۆسانە لە نەژادپەرستى و ناسیۆنالیستى کوێرانەو تەنانەت ئاینیش سەرچاوەى گردوەو کارەسات و جینۆسایدى بەرهەم هێناوە هەرلە قەتڵوعامى ئەرمەنەوە بە دەستى تورکە عوسمانیەکان و قڕکردنى جووەکان بە دەستى نازیە نەژادى ئارى پەرستەکان و ئەنفالى کورد بە دەستى بەعسیە عروبیەکانى عێراق و هێرشى سربەکان بۆ سەر بۆسنیەکان و زۆر نموونەى تر لە ئەفریقیاو ئاسیاو ئەمریکاى لاتین و شوێنى تریش هەن کە گەواهیدەرى ئەم ڕاستیەن.\nلە هەموو ئەو تاوانانەوە بەو ئاکامە دەگەین کە ناسیونالیزمى کوێرانەو توندڕەو ڕێخۆشکەرن بۆ جینۆسایدو لەناوبردنى بە کۆمەڵ و هەروەها لەو شوێن وناوچانەش ڕوودەدا کە ئتنیک و تاقم و پێکهاتەى جیاجیاى تێدایە بە نموونە ڕوداوەکانى ئەم چەند ساڵەى دوایى عێراق و سوریا و سەرهەڵدانى تیرۆرى داعش و چارەسەر نەکرنى کێشەو قەیرانەکانى ناوچەى ڕۆژهەڵاتى ناوین زەمینەى لە بارو گونجاون بۆجینۆسایدو قڕکردنى مەترسیدارتر، ئەمەش نەک بەم پێکهاتانەى ئێستاو بەم چین و تاقمە سیاسیانە و چارەسەر ناکرێت بەڵکو هەوڵ و کۆششى ڕاستەقینەى نێو دەوڵەتى گەرەکە.\nئەنفال و نەزمى دووجەمسەرى جیهان\nئەنفال لە کاتێکدا ئەنجامدرا لە ساڵى ((1988 ))عێراق و ئێران لە جەنگێکى هەشت ساڵەدا بوون و شەڕى ساردى نێوان هەردوو جەمسەرى ململانێ لەجیهان ئەمریکا و یەکێتى سۆڤیەتى جاران لەو پەڕى کێبڕکێ و لە دواترلە ساڵى 1991 بە بەرژەوەندى ئەمریکا یەکلایى بووەوە یەکێتى سۆڤیەت هەڵوەشایەوەو کە ئەمە باسێکى ترە و لێرەدا بوارى باس کردنى نیە،ئەوەى مەبەستم بوو لە سایەى ئەو نەزمەدا کە هەموو وڵاتانى جیهانیان لە نێوان هەژموونى خۆیان بەشکردبوو ئیتر هەر تاوان و جینۆسایدێکیش بکرایە بە کاروبارى ناوخۆى وڵاتان وەسف دەکرا هەر هەڵوێست وکاردانەوەیەک بەرامبەر ئەو تاوانانە بە دەستوەردان لە کاروبارى ناوخۆى وڵاتان دەدەنراو کڕوکپى لێدەکرا کە ئەنفالیش لە ئاوا بارودۆخێکدا جێبەجێکرا.\nپێویستە ئەوەش بڵێین کە زۆربەى ئەو جینۆسایدو قڕکردنانەى کە ئەنجام دراون یان وڵاتى گەورەى وەکو ئەڵمانیا خۆى ئەنجامى داوە یان وڵاتى گەورەی وەکو ئیمپراتۆریەتى عوسمانى خۆى قەتڵوعامى ئەرمەنەکانى کردووە یان بە بێدەنگى و چاو نووقاندن و پشتیوانى ئەوان کراوە . بۆیە دەخوازێ نەزمى نوێ ى جیهان نەتەوە یەکگرتووەکان ڕێکخراوە ناحکومیەکان حزبە گەورەکانى جیهان چالاکوانان ناوەندەکانى لێکۆلینەوە و کاربۆ ئەوە بکەن کە کۆمەڵگاى نێودەوڵەتى پابەند بکەن بە پاراستنى هەموو کەمینە نەتەوەیى ئتنیکیەکان بە یاساو میکانیزمى گونجاو.\nهەرچەندە ئەنفال ئەو مەرگەساتە پڕ ئێشە بووە ماک و هەوێنى راپەڕین دواى سێ ساڵ بەڵام مەخابن ڕاپەڕینیش سەرەڕاى دەستکەوتەکانى (( گەندەڵى)) لە هەناویدا سەرى هەڵدا کە دزێوترین دیاردەیە و هەروەکو عەبادى لە دیدارى سلێمانى زانکۆى ئەمریکى دا وتى گەندەڵى لە تیرۆر مەترسیدارترە بەڵى منیش دەزانم مەترسیدارترە بەڵام بۆ دۆکومینت کردنى ئەو دیاردەیە ناوى دەبەم سەرۆک وەزیرانى هەرێمیش پێش چەند ساڵێک وتى گەندەڵى بووە بە کەلتوور ئەمە مەترسیەکانە ئەمە بێدەستەڵاتى و پەند وەرنەگرتنە لە مووسیبەتەکان بۆیە ئەگەر تازووە خەمى ئەو دیاردەیە نەخۆن گەندەڵى لە هەموو مەینەت و تاڵییەکانى مێژووى کورد زیاتر ئێستاو داهاتووى کورد دادەڕزێنێت چونکە گەندەڵى هەموو بەها و پرنسیپ و پیرۆزییەکانى گەل و نیشتمان لەکەدارو شەرمەزار دەکات چونکە پێچەوانەى هەموویانە گەندەڵى.\nماوەتەوە بڵێم سەرنج و تێبینى زۆر گرنگ و وردم ماوە بیڵێم لەسەر ئەم کارەساتە نەتەوەیی و مێژووییە بەڵام ئێستا نەکات و نە کۆمەڵگاى کوردى و نە بارودۆخى سیاسى و کۆمەڵایەتى گونجاو نیە با بمێنن و بەو هیواییەى لە داهاتوودالە کەشێکى لەبارتردا قسەى لەسەر بکەین.


سه‌فه‌ر | ماڵێک لە ئاسمان\nئه‌و خانمه که گوایه ئه‌یانووت نه‌نکى منه به‌رده‌وام باوه‌شى پیائه‌کردم، بۆی ئه‌گێڕامه‌وه که ئه‌و دایکى دووهه‌مى منه‌و به منداڵى به‌رده‌وام له شیرى مه‌مکه‌کانى ئه‌وم خواردووه. چه‌ند سه‌عاتێک له گه‌یشتنه‌که‌ى نه‌گوزه‌رابوو که ده‌ستى به جانتا جوانه‌که‌یدا کردوو یه‌کى جووتێک گواره‌ى جوانى ئاڵتوونى کرده گوێی من و خوشکه‌کانم، من سه‌ره‌تا نه‌مئه‌توانی باوه‌ڕ به‌وه‌بهێنم که ئه‌و به‌ڕاستی نه‌نکی منه.\nـ نه‌نک یه‌عنى چى؟!\nخودایه چۆن ئه‌بێت هه‌رکه‌س جوتێک گواره‌ت له گوێبکات و بڵێ نه‌نکى تۆم و تۆش باوه‌ڕ بکه‌یت.\nخوشکه‌کانم زووتر قبوڵى نه‌نکى تازه‌یان کرد و دواتر ڕۆیشتنه به‌رده‌رگاو به فیزه‌وه گواره‌کانیان پیشانى هاورێکانیان داو به‌سه‌رهاتى نه‌نکى تازه‌یان بۆ گێڕانه‌وه.\nئه‌و کاتانه من منداڵێکى چڵکنى پێنج ساڵانى ته‌نهابووم، که پڕبووم له پرسیاری جۆراوجۆرو هه‌رگیزیش که‌س نه‌بوو وه‌ڵامم بداته‌وه، دایکم هه‌میشه به‌خۆیى و جله‌ڕه‌شه‌کانى به‌ریه‌وه یان بۆ برا شه‌هیده‌کانى ئه‌گریا یان بۆ به‌ختى هه‌رگیز خۆشى نه‌دیوى خۆى، ئافره‌تێکى تابڵێى میهره‌بان به‌ڵام ده‌ستخاڵى له‌به‌رده‌م پرسیاره سه‌یره‌کانى مندا. باوکێک یان له‌سه‌فه‌ربوو یان مه‌ست و شه‌ڕانى. ده‌ستێکی نادیار هه‌میشه پاڵی پێوه‌ئه‌نام، نازانم خوایه گیان ئه‌و ده‌سته ده‌ستی تۆ بوو یان باوک و دایکم، که هه‌میشه له ته‌مه‌نی خۆم دوور ودوورترتان ئه‌خستمه‌وه.\nمن تائه‌هات ته‌نهاو ئاشکراتر سێبه‌رێکی نائومێدیم له کۆتایى شته‌کاندا ئه‌بینى، ته‌نانه‌ت له‌و ده‌رپێ سوورمه‌و هێله‌که قه‌یفانه‌و کراسه پرژه خومپارانه‌شدا، که مریه‌مى دراوسێمان زۆر وه‌ستایانه ئه‌یدورین و به‌نرخێکى زۆر گران پێى ئه‌فرۆشتین. له‌ویاشدا نائومێدى هه‌بوو، پرسیارم هه‌بوو، پرسیارى به‌بێ وه‌ڵام و پرسیار له کۆتایى شته‌کان، نائومێدى و شه‌ڕکردن و سوێندخواردن له پرسیار نه‌کردن، له‌و هه‌موو بۆچیانه له شته‌کاندا، له‌و شته تازانه‌ى که چاوه مناڵانه‌کانى من نه‌ختێک گه‌وره‌تر ئه‌یانبینى.\nدایکیشم نه‌یئه‌زانى که کچه قژ کورته ڕه‌ش ئه‌سمه‌ره‌که‌ى، به‌دوو چاوى پڕ له‌پرسیارى نه‌پرسراوه‌وه چى ئه‌وێت و چى له مێشکه پچوکه‌که‌یدا حه‌شارداوه!\nمن خۆشم نه‌مئه‌زانى که بۆچى هه‌میشه له یارییه‌کاندا ئه‌مویست ببم به دایک، ببم به دایکێک که مێرده‌که‌ى شه‌ڕى له‌گه‌ڵدا بکات وه‌لێ هه‌میشه‌ش تاقه‌تى وه‌ڵامدانه‌وه‌ى پرسیارى مناڵه گاڵتینه‌کانى هه‌بێت.\nئێستاش ناتوانم تێبگه‌م که چۆن له ماڵه‌باجێنه‌کاندا کاتێک مێرده گاڵتینه‌که‌ى پێنج ساڵه‌یم شه‌ڕى له‌گه‌ڵ ئه‌کردم ئه‌متوانى خوڕخوڕ فرمێسک به‌چاوه‌کانما بێته‌خواره‌وه. من بۆ وابووم، من دڵنیام که شتێک له مێشکى مندا ئه‌گوزه‌را جیاواز له مناڵه‌کانى تر، ئاه چه‌ند قورس و گه‌وره‌بوو، چه‌ند حه‌زم له هه‌ڵکوڕمان له سوچى تاریکى ژووره‌کان و بیرکردنه‌وه له شته‌کان ئه‌کرد.\nپاش سێ ڕۆژ گریان و وڕکگرتن له خواردن من که‌وتمه دواى ئه‌و خانمه میهره‌بانه، که به میهره‌بانییه‌کانى خۆى ڕایهێناین پێى بڵێین دایه ته‌لێ. من وه‌عدم به خۆمدابوو که سه‌فه‌ربکه‌م، کورت یان درێژ گرنگ نه‌بوو، من حه‌زم له سه‌فه‌رو بینین و ژماردنى عه‌مودى ئه‌و ڕیگا دوورو درێژو تازانه‌بوو که بڕیارمدابوو به‌هه‌رچ قیمه‌تێک بووه وه تا ژماره له مێشکمدا هه‌بوو بیان ژمێرم.\nدوو شه‌وو دوو ڕۆژ به سوارى ئه‌سپ به ڕێگای قاچاخدا ڕێکه‌وتین تا گه‌یشتینه شارێک که ناوى مه‌ریوان بوو. مه‌ریوان چه‌ند جوان و ساحیر و شین بوو، هه‌موو شتێک تازه‌و جوان بوو، شه‌قامه‌کانى مه‌ریوان دوورو درێژ تربوون له‌و گه‌ڕه‌که‌ى که له سلێمانى لێى ئه‌ژیاین. چه‌ند خۆشبوو له ماشێندا دانیشتیتایه‌و هه‌ر بڕۆیشتیتایه‌و بیرت بکردایه‌ته‌وه‌و عه‌موده له ژماره نه‌هاتووه‌کانت بژماردایه. هه‌موو شته‌کان له چاوه‌کانمدا جوانبوون تا ئه‌و پرسیاره وه‌ک با بێ پرس خستمیه ناو باوه‌خوڵێێیه‌که‌وه.\nئه‌ى که‌ى ئه‌گه‌ڕێینه‌وه؟ ئه‌ى کوا دایکم؟ واى چه‌ند بیرى بۆنى دایکمم ئه‌کرد، ته‌نانه‌ت بیرى کراسه ڕه‌شه‌که‌شى. من له کوێ بووم، ئه‌ى مریه‌م و ڕه‌نگاو ڕه‌نگى جله‌کانى، ئه‌ى خوشکه‌کانم و بووکه په‌ڕۆینه‌کانیان؟ ئه‌ى باوکم، باوکى گایه‌ک خاس و گایه‌ک خراپم؟ ئه‌ى کێ له‌گه‌ڵ دایکم بگری کاتێک باوکم مه‌ستى ئه‌کردو شه‌ڕى له‌گه‌ڵ ئه‌کرد؟ ئه‌ى کوا حه‌وشه‌که‌مان و حه‌وزى ئاوه‌که‌و مانگه که‌رتبۆکه‌ى ناوى؟\nواى چه‌ند بێتاقه‌تى عه‌مودى کۆڵانه پیس و چه‌په‌ڵه‌که‌مان بووم، ئه‌ى کوا ماڵ ماڵۆکێکان و هاوڕێکانم؟ ئه‌و هه‌موو شته جوان و ناشیرینانه‌ى وه‌ک بیستنى ناوى لیمه‌ندۆزى ده‌میان پڕئه‌کردم له ئاو، ئاواش له‌ناکاو پڕیان ئه‌کردم له پرسیار. ئه‌و ڕۆژه بۆم ده‌رکه‌وت که ئه‌م سه‌رکێشى سه‌فه‌ره‌م له هه‌موو ئه‌و شتانه‌ى دوور خستومه‌ته‌وه، تازه ئه‌و سه‌رده‌مانه به‌سه‌رچوون، سه‌رده‌مى دزینى لیمه‌ندۆزى و ترش و خوێ له دۆڵابه سه‌وزه‌که‌دا. تازه که‌س له ماڵ ماڵۆکییه‌کاندا نابێته هاوڕێ و مێردم. من سه‌رى مناڵه گاڵتینه‌کانم نادۆزم، تازه ڕابردووى جوان ته‌واو، ته‌نها ئێستا هه‌بوو، ئێستایه‌ک پڕپڕ له ترس و تۆقینى تۆپ و ته‌یاره‌و ئاواره‌یى.\nئه‌وکاته‌ى به‌ده‌م ئه‌م بیرکردنه‌وانه‌وه به هێواشى وه‌ک ده‌ستهێنانم به‌سه‌ر سه‌رى مناڵه گاڵتینه‌کانى ناو ماڵ ماڵۆکێکانى هه‌فته‌یه‌ک له‌وه‌وبه‌رمدا که‌وتبوومه گریان، دوو که‌نیشکى چه‌ند ساڵ گه‌وره‌تر له‌خۆم هاتن و به چپه پێیان ووتم: که ئه‌وان پورى منن و ئه‌توانم به‌ناوى خۆیانه‌وه بانگیان بکه‌م "نه‌رمین و سه‌با". بردمیانه ناو داڵانێکى درێژو تاریکه‌وه، دایان نیشاندم و گوێم له خڕه‌ى هه‌ڵڕشتنی شت گه‌لێک بوو، پاشان پێیان ووتم چاوه‌کانم توند توند بنوقێنم. دواتر که چاوه‌کانم کرده‌وه، واى واى ئه‌مه خه‌ونه، که‌واته ئه‌م سه‌فه‌ره‌ش هه‌ر به‌شى سه‌ره‌تاى ئه‌م خه‌ونه‌یه، که‌واته به‌یانى به‌ده‌نگى دایکم خه‌به‌رم ئه‌بێته‌وه که ئه‌ڵێ ده ڕۆڵه هه‌سته وا نیوه‌ڕۆیه.\nزۆرباشه که‌واته ئه‌وه‌نده‌ى گرفانه‌کانم بیگرێت موورو ئه‌به‌مه‌وه بۆ سه‌مه‌ر و ده‌ریا، ئیدى نه ئه‌و پرسیاره ناله‌بارانه له دایکم ئه‌که‌م که تواناى وه‌ڵامدانه‌وه‌یانى نییه‌و نه لیمه‌ندۆزی له دۆڵابه سه‌وزه‌که ئه‌دزم. هه‌زاران هه‌زار مووروى جوان و ڕه‌نگاوڕه‌نگ له‌به‌رده‌ستمدا دانرابوون، ئه‌و دوو که‌نیشکه جوان و جل به‌نه‌وشانه که گوایه پوره‌کانى من بوون، پێیان ووتم: تا ملم تواناى هه‌ڵگرتنى قورسى ملوانکه‌کانى هه‌یه، ئه‌توانن ملوانکه‌م بۆ بهۆننه‌وه، وه له‌به‌یانیشه‌وه ئیدی له‌گه‌ڵیان بم و مورمورێن بکه‌م. من بووم که بڕیارم ئه‌دا کام له موورووه‌کانم ئه‌وێت، ئه‌و دوو که‌نیشکه‌ش ئه‌یانکرد به‌په‌ته‌وه. به‌خۆمم ئه‌وت مادام ئه‌م سه‌فه‌ره هه‌مووى خه‌ونه و هه‌مووى سه‌عاتێک ناخایه‌نێت چش با ملوانکه‌که‌م درێژترین ملوانکه‌ى دنیابێت.\nئه‌و سه‌فه‌ره خه‌ون نه‌بوو، به‌یانى نه نیشانێک له حه‌وزو مانگى که‌رتکراوم بینى، نه‌دایکم و نه ئیدى به‌خه‌ونیش ده‌رپێى جلى کوردیم کڕى و نه‌ده‌ستیشم گه‌یشته‌وه دۆڵابه سه‌وزه‌که‌مان. به‌هۆى شه‌ڕى نێوان عێراق و ئێرانه‌وه پاش دوو ساڵ و نیو توانیم له نیوه‌ڕۆیه‌کى گه‌رمدا به کۆمه‌ڵێک دیارى جوانه‌وه وه‌ک ئه‌و خانمه نازداره که ڕۆژێک ناگه‌هان خۆى کردبوو به ماڵه‌که‌ماندا منیش ده‌رگاى حه‌وشه‌که‌م ئاوا ترازاندو خۆم کرده‌وه به‌ژووردا.\nدایکمم بینى تا ئێستاش به‌رده‌وام جلى ڕه‌شى له‌به‌ردایه‌و به‌رچاوى ڕه‌ش بۆته‌وه، که‌مێک له جوانیه‌که‌ى\nجارانی که‌م بۆته‌وه، من له جێی خۆمدا حه‌په‌سام کاتێ که باوه‌شی پیاکردم و ته‌نها و ته‌نها هه‌ر دوو ماچی کردم.\nدڵنیابووم ڕۆژگارێکی تر کاتێ توانیم وه‌ڵامى هه‌ندێک له پرسیاره‌کانم چنگبکه‌وێت، ئه‌وسا من سه‌فه‌ره دوورو درێژه‌کانى خۆم ده‌ست پێئه‌که‌م و ئه‌و له‌حزه‌ى ته‌نهاییه‌تان بۆ باس ئه‌که‌م، که دایکم ئه‌وه‌نده ته‌نهاو وه‌ڕس بوو، دواى دووساڵ و نیو دوورى لێى ته‌نها دوو ماچى کردم، ته‌نها دوان، کوێرببم گه‌ر درۆبکه‌م.


پەرلەمانتارێكی یەكێتی حكومەتی هەرێمی بە»مێیینە» ناوبرد\nژنانی فراكسیۆنە جیاوازەكان لەیاداشتێكدا داوا دەكەن لەناو هۆڵی پەرلەمان داوای لێبوردن بكات\nهاوڕێ مەلا ستار، ئەندامی فراكسیۆنی یەكێتی لەپەرلەمانی كوردستان لەكاتی وەرگرتنی «نوقتەی نیزامیدا» لەكۆتا دانیشتنی پەرلەمان حكومەتی هەرێمی تۆمەتبار كرد بە»حكومەتی مێیینە»، ئەوەش كاردانەوەی توندی بەدوای خۆیدا هێناوە.\nبەشێك لەژنانی فراكسیۆنە جیاوازەكانی پەرلەمان لەیاداشتێكدا داوا دەكەن هاوڕێ مەلا ستار ئەندامی فراكسیۆنی یەكێتی لەناو هۆڵی پەرلەماندا داوای لێبوردن بكات، هەرچەندە ئەو پەرلەمانتارە باسی ئەوەی بۆ پەیامنێرەكەی هاوڵاتی كردووە كە داوای لێبوردنی كردووە.\nخەدیجە عومەر ئەندامی لیژنەی یاسایی لەپەرلەمانی كوردستان بەهاوڵاتی وت: «ئێمە وەك ئافرەتان زۆر ئیدانەی ئەو كارەمان كردووە، لەچوارچێوەی پەیڕەوی ناوخۆشدا داوامان كردوە رێكاری پێویست بگیرێتە بەر، لەبەرئەوەی لەڕاستیدا ئەو جۆرە وشانە زۆر نابەجێن بۆ ئافرەتان بەتایبەتی ئافرەتانی كوردستان».\nناوبراو باسی لەوەشكرد لەچوارچێوەی كاری پەرلەمانیش سەرۆكی پەرلەمان بڕیاری خۆیدا كەدەبێت وتەكانی لەناو پڕۆتۆكۆڵ بسڕێتەوە، «ئێمەش پێمان وایە دەبێت ئەو پەرلەمانتارە داوای لێبوردن لەهەموو ئافرەتانی كوردستان بكات».\nئەو پەرلەمانتارە جەختی لەوەشكردەوە لەئێستادا خەریكی ئەوەن یاداشتێكیان ئامادەكردووە بۆ ئەوەی لەناو هۆڵی پەرلەمان داوای لێبوردن بكات، هەرچەندە فراكسیۆنی یەكێتی داوای لێبوردنی كردووە» ئێمە ئەو لێبوردنەمان پێ قبوڵە، بەڵام خودی خۆشی شەخسیی پێویستە داوای لێبوردن بكات، ئێمە ئەو یاداشتەمان ئامادە كردوە بۆ ئەوەی لەناو هۆڵی پەرلەمان داوای لێبوردن بكات».\nلەبارەی یاداشتەكە كەئامادە كراوە خەدیجە عومەر وتی: «یاداشتەكە هەموو ئەو كەسانەو ئەو پیاوانەش كە لەپەرلەمانن ئیمزایان لەسەر كردووە كەداوا لەو پەرلەمانتارە دەكەین داوای لێبوردن بكات، ئێمە پێمانوایە دەبێت لەناو هۆڵی پەرلەمان داوای لێبوردن بكات».\nژنە پەرلەمانتارێكی فراكسیۆنی یەكێتی ئەوە دەخاتەڕوو كە وتەی پەرلەمانتارەكەی یەكێتی گونجاو نەبوو.\nسەلمە رەشید پەرلەمانتاری یەكێتی لەپەرلەمانی كوردستان بە هاوڵاتی وت:» ئەوەی كە وتی شتێكی گونجاو نەبوو، نەدەكرا بەو جۆرە تەعبیرەكەی بەو جۆرە دەرببڕێت، هەڵوێستی ئێمەش وەك ژنانی ناو فراكسیۆن، ئێمە هەموومان یەك هەڵوێستین لەسەر ئەوەی كە لێدوانەكانی پەیوەندیدار نییە بەفراكسیۆنی ئێمەوە، پەیوەندیدارە بە رای شەخسیی خۆیەوە».\nهەروەها وتیشی:» فراكسیۆنەكەمان بەرپرسیار نییە لەقسەی شەخسیی هەر كەسێك دەیكات، نەك هەر ئەو، منیش قسەیەكی شەخسیی بكەم فراكسیۆنەكەم بەرپرسیار نییە، ئێمە رای خۆمان وەك ژنانی فراكسیۆنەكەمان لەكۆنگرەیەكی رۆژنامەنووسی خستەڕوو».\nسەلمە رەشید ئەوەشی دووپاتكردەوە كە لەو یاداشتەی ئامادەكراوە بۆ ئەوەی ئاراستەی پەرلەمانی كوردستان بكرێت، ئافرەتانی فراكسیۆنی یەكێتیشی تێدایە.\n52 خولەک لەمەوپێش


قایمقامیەتى سلێمانى ئامادەکاریی پێشوەختى دەستپێکرد بۆ رێگریكردن لە لافاو و كارەساتی سروشتی، قائیمقامی سلێمانیش دەڵێت پلانێكی تۆكمەیان داناوە بۆ پاراستنی سەر و ماڵی هاوڵاتیان.\nبەپێی ڕاگەیەنراوێکى قایمقامیەتى سلێمانى، ئەمڕۆ یەك شەممە 2019.10.20، ئاوات محەمەد قایمقامی سلێمانی لەگەڵ لیژنەی فریاگوزاری خێرا كۆبووەوە كە پێكهاتووە لە فەرمانگە پەیوەندیدارەكانی سلێمانی و ئەو رێوشوێن و ئامادەكارییانە تاوتێكران كە گرنگن بۆ پاراستنی سەلامەتی هاوڵاتیان لە ئەگەری هەر روووداوێكی سروشتی.\nئاوات محەمەد قایمقامی سلێمانی وتى “وه‌ك ئامادەكارییەكی پێشوەخت بۆ رێگریكردن لە دروستبونی لافاو شارەوانی سلێمانی هەڵمەتێكی فراوانی رێكخستووە بۆ پاككردنەوەی مەنهۆڵ و ئاوەڕۆكانی شاری سلێمانی كە ئەمەش رۆڵی گەورەی دەبێت لە كەمكردنەوەی كاریگەرییەكانی شەپۆلی باران بارین”.\nوتیشی “له لایه‌ن شاره‌وانی سلێمانیه‌وه سه‌رجه‌م كێشه‌و گرفته‌كانی كۆبونه‌وه‌ی ئاو و زیان گه‌یاندن به‌هاوڵاتیان چاره‌سه‌ر كراون، به‌هه‌مان شێوه بۆ ده‌ره‌وه‌ی شاره‌كان له‌به‌ڕێوه‌به‌رایه‌تی رێگاوبانی سلێمانی كاری پێویست كراوه بۆئه‌وه‌ی ئاوله‌سه‌ر شه‌قام و ژێرپرده‌كان كۆنه‌بێته‌وه وه‌ك ئه‌وه‌ی ساڵی رابردوو روبه‌رومان بوویه‌وه.”\nئاوات محەمەد باسى لەوەشکرد، تیمەكانی شارەوانی راسپێردراون بۆ ئەوەی سەردانی ئەو شوێنانە بكەن كە ئەگەری روودانی كارەساتی سروشتی لێدەكرێت، ژورێك بۆ چاره‌سه‌ی حاڵه‌ته كتوپڕه‌كان له قائیمقامیه‌تی سلێمانی بۆ روبه‌ر‌وی بوونه‌وه‌ی حاڵه‌ته‌كه پێكهێنراوه بۆچاره‌سه‌ركردنی كێشه.\nقائیمقامی سلێمانی هه‌موو ئه‌و كارگه‌ی ئاسن و شوێنانه‌ی ئاگاداركرده‌وه، سه‌ره مه‌نهۆڵ به‌ساغی یاخو به‌شكاوی وەنەگرن، بەپێچەوانەى روبه‌روی رێكاری یاسایی ده‌كرێنه‌وه له‌به‌ر ئه‌وه‌ی بەشێک لە سه‌ره‌مه‌نهۆڵه‌كان دزراون.\n10:56 یه‌ك شه‌ممه 27 تشرینی یه‌كه‌م 2019\nمەزڵوم کۆبانێ: ئۆپراسیۆنێکی مێژوویی سەرکەوتوومان لەگەڵ ئەمریکا ئەنجام دا\n17:18 چوار شه‌ممه 23 تشرینی یه‌كه‌م 2019\nمیا خەلیفە پەیامى هەیە بۆ خۆپیشاندانەکانى وڵاتەکەى


مەلا بەختیار روونکردنەوەیەکی بۆ رای گشتی بڵاوکردەوە\nمەلا بەختیار رایگەیاند، لێرەو لەوێ دەبیستم‌و دەخوێنمەوە كە گوایە من ئاگام لە كتێبەكەی (شیهاب كەریم)ە، هەموو لایەك دڵنیا دەكەم، كە دوورو نزیك پێش چاپكردنی كتێبی ناوبراو نەدیومە‌و نە زانیویشمە كتێب دەنوسێت.\nمەلا بەختیار ئەندامی ئەنجوومەنی باڵای سیاسی و بەرژەوەندی یەکێتیی نیشتمانیی کوردستان لەپەڕەی تایبەتی خۆی لە تۆڕی کۆمەڵایەتی فەیسبووک لە روونکردنەوەیەکدا رایگەیاندووە، كتێبی خۆم بەڕێوەیە ئاگام لە كتێبی تر نییە، لێرەو لەوێ دەبیستم‌و دەخوێنمەوە كە گوایە من ئاگام لە كتێبەكەی (شیهاب كەریم)ە.\nمەلا بەختیار لە رونکردنەوەکەدا دەشڵێت، "هەموو لایەك دڵنیا دەكەم كە دوورو نزیك پێش چاپكردنی كتێبی ناوبراو، نەدیومە‌و نە زانیویشمە كتێب دەنوسێت، خۆم قەڵەمم هەیە هەزار بەقەد شیهاب‌و خەڵكی وەكو شیهاب، راستی‌و زانیاریم لایە بەڵگەم هەیە".\nئاماژەی بەوەشکردووە، هەتا ٢٠/٩ كە فێستیڤاڵی گەلاوێژ دەست پێدەكات، كتێبەكەی خۆم (لەبری بیرەوەری) بڵاودەكەمەوە، كە نە رق‌و نە خۆشەویستی لە كتێبەكەدا رەنگی داوەتەوە، بەڵام دەیان راستی‌و روداوی نەزانراوم، بەبەڵگەوە شەن‌و كەو كردووە".\nراشیگەیانددووە، سەیریشە هەیە پێی وایە، مێژوو موڵكی ئەوانە ناكرێت لە روانگەی ترەوە بخوێندرێتەوە، هیچ سەركردەو حیزبێك پشتبەندی نوسینی مێژووی نوێی نییەو نابێت.\nئاشکراشیکردووە، كاتیشی هاتووە دەرگای روانگە جیاوازەكان، بكرێتەوە، دادگای مێژووش كەس نابوێرێت، لە ناو دونیای سیاسەتیشدا فریشتەیەك نادۆزیتەوە، بەڵام شەیتان زۆرە.


گەندەڵیەكی گەورە لەهاوردەكردنی 270 بارهەڵگر هێلكەی ئۆكرانی ئاشكرادەكرێت – Standard Kurd\nلەلایەن ستاندار Posted on ئاب 5, 2020 ئاب 5, 2020 1422 جار بینراوە 0 سەرنج\nحەیدەر عەساد عەبادی، سەرۆكی كۆمەڵە جوتیارییەكانی عێراق زانیاریەكی مەترسیدار لەسەر هاوردەكردنی هێلكەی ئۆكرانی بەناوی بەرهەمی خۆماڵی بۆ ناوچەكانی تری عێراق ئاشكرادەكات،\nناوبراو رایگەیاندووە:” دەسەڵاتدارانی هەرێمی كوردستان ٢٧٠ بارهەڵگر هێلكەی قاچاخی ئۆكرانیان رەوانەی پارێزگاكانی تری عێراق كردووە، بەدەستكاریكردنی ماركەكانیان و ناساندنیان وەك بەرهەمی ناوخۆیی.”\nراشیگەیاندووە:” لەو رێژەیە توانراوە ١٠٠ بارهەڵگریان دەستی بەسەردابگیرێت، بەڵام ئەوانەی تر توانراوە لەناو بازاڕەكاندا بفرۆشرێن”.\nسەرۆكی كۆمەڵەكە هەرێمی كوردستان تۆمەتبار دەكات بەوەی بەرهەمی قاچاخی وڵاتانی بیانی دێنێتە ناو هەرێم و دواتر وەك بەرهەمی ناوخۆیی رەوانەی پارێزگاكانی تری عێراق دەكات.\nجێی باسە تاكو ئێستا بەرپرسانی حكومەتی هەرێم هیچ روونكردنەوەیەكیان لەو بارەیەوە نەداوە، بەڵام لەچەند ساڵی رابردوو بەهۆی تەسلیمكردنی گەنمی ئۆكرانی بەناوی گەنمی جوتیارانی هەرێم بە سایلۆكانی عێراق، حكومەتی عێراقی پێدانی شایستە داراییەكانی جوتیارانی راگرت و تا ئێستاش كێشەكە یەكلا نەكراوەتەوە، كێشەی ناردنی ئەو هێلكانەش ئەگەر ساغ بێتەوە، دەبێتە گرفت لەبەردەم كێلگەكانی بەرهەمهێنانی هێلكەی كوردستان لە ساغ كردنەوەی بەرهەمەكانیان لەناوچەكانی تری عێراق، بەهۆی چاوچنۆكی بەشێك لەبەرپرسان.\nبڵاوکراوەی پێشووحیزبی بەعس یادی 31ی ئاب دەكاتەوە\nبڵاوکراوەی نوێترئاشبەتاڵی پارتی و شەست وشەشی یەکێتی و مۆمەکەی گۆڕان\nPosted on ئه‌یلول 23, 2020 0 759


وه‌ک دیاره بانگه‌وازی هاوئاهه‌نگی به‌شێک له چالاکانی سیاسی و مه‌ده‌نی و چین و توێژه‌کانی کۆمه‌ڵگای ئێران بۆ به‌ڕێوه‌بردنی مانگرتنی گشتی و داخستنی دووکان و\nبازاڕه‌کان له رۆژی دووشه‌ممه ١٦ی ره‌زبه‌ردا تا ڕاده‌یه‌کی باش وڵامی ئه‌رێنیی وه‌رگرتۆته‌وه و ته‌نانه‌ت به‌شێك له شاره‌کانی رۆژهه‌ڵاتی کوردستانیشی گرتۆته‌وه. له‌م پێوه‌ندییه‌دا به پێویستی ده‌زانین هه‌ڵوێستی حیزبی دێموکڕاتی کوردستان به‌شێوه‌ی خواره‌وه رابگه‌یه‌نین:\nخه‌ڵکی کوردستان به درێژایی نزیک به چل ساڵی رابردوودا له هه‌موو به‌ستێنه‌کانی خه‌باتی ره‌وا به‌دژی ده‌سه‌ڵاتی کۆماری ئیسلامیدا پێشه‌نگ و مه‌یداندار بوون. ناڕه‌زایه‌تیی مه‌ده‌نی و جه‌ماوه‌رییش هه‌میشه یه‌کێک له‌و شێوازانه‌ی خه‌بات بووه که هه‌م خه‌ڵکی کوردستان هه‌ر له سه‌ره‌تای هاتنه‌سه‌رکاری ئه‌م رێژیمه‌وه به‌پێی ده‌رفه‌ت به‌کاریان بردووه، هه‌م له ساڵانی رابردوودا حیزبی دێموکڕاتی کوردستان له گوتار و به‌رنامه‌ی کار و تێکۆشانی خۆیدا گرینگییه‌کی تایبه‌تیی پێ داوه. مانگرتنی رۆژی ٢١ی خه‌رمانانی رابردوو به ئیعتراز له موشه‌کبارانی قه‌ڵای دێموکڕات و ئێعدامی چالاکانی سیاسی و مه‌ده‌نی له نێوخۆی وڵات وه‌ك سه‌رکه‌وتووترین ئه‌زموونی خه‌باتی جه‌ماوه‌ری له ساڵانی رابردوو ده‌ری خست که خه‌ڵکی کوردستان ئاماده‌یه له ده‌لاقه‌ی مه‌سه‌له‌ی کوردستان و ماف و ئازادییه‌کانی خۆی و له رێگای ئه‌م شێوازه‌ی خه‌باته‌وه روانین و قورسایی خۆی روو به ده‌سه‌ڵاتی ناوه‌ندی به ته‌واوی نیشان بدا.\nگه‌لی کورد له رۆژهه‌ڵاتی کوردستان خاوه‌نی تایبه‌تمه‌ندیی سیاسی و مێژوویی خۆیه‌تی و به‌پێی ره‌نگدانه‌وه و له‌به‌رچاوگیرانی ئه‌م تایبه‌تمه‌ندییه‌وه ته‌عامول له‌گه‌ڵ پرۆسه سیاسییه‌کانی ناوه‌ند و سه‌رتاسه‌ری ئێران ده‌کا. هه‌ر له‌و کاته‌دا خه‌ڵکی کوردستان له زۆر پرسی وه‌ك ئازادی و دێموکڕاسی و مافه سیاسی و مه‌ده‌نییه گشتییه‌كان و دۆخێك که له‌ژێر سایه‌ی شوومی کۆماری ئیسلامیدا به‌سه‌ر خه‌ڵکی ئێراندا سه‌پاوه، له‌گه‌ڵ چین و توێژ و پێکهاته‌کانی دیکه‌ی نێو کۆمه‌ڵگای ئێران هاوبه‌ش و هاوچاره‌نووسه. ئێستا که ئه‌زموونێك که له ساڵانی رابردوودا خه‌ڵکی کوردستان پێشه‌نگایه‌تییان کردوه به‌تایبه‌تی به‌هۆی ده‌نگدانه‌وه‌ی ئه‌زموونی سه‌رکه‌وتووی مانگرتنی ٢١ی خه‌رمانانی کوردستانه‌وه خه‌ریکه ده‌گوازرێته‌وه بۆ باقیی کۆمه‌ڵگای ئێران، ئێمه هه‌م گشتگیربوونی خه‌باتی جه‌ماوه‌ری له سه‌رتاسه‌ری ئێراندا به شتێکی موسبه‌ت ده‌زانین، هه‌م هاوپێوه‌ندی و به‌شداریی خه‌ڵکی کوردستان له‌م جۆره حه‌ره‌که‌ته سه‌راسه‌رییانه‌دا به سروشتی و له جێگای خۆیدا ده‌بینین.\nحیزبی دێموکڕاتی کوردستان به بایه‌خێك که بۆ خه‌باتی جه‌ماوه‌ریی داده‌نێ، وێڕای پێداگریی له‌سه‌ر ئه‌وه که پێویسته رێکاره خه‌باتگێرێیه‌کانی خه‌ڵکی کوردستان به ره‌نگ و بۆی کوردستان و چه‌ندی بکرێ به یه‌كگرتوویی کۆمه‌ڵگای سیاسیی کوردستانه‌وه رێك بخرێن، هاوکات پشتیوانی له هه‌ر جۆره هاوخه‌باتی و هاوپێوه‌ندییه‌کی گونجاو و به‌رهه‌مداری نێوان خه‌ڵکی کوردستان و باقیی چین و توێژه‌کانی کۆمه‌ڵگای ئێران ده‌كا.\n١٦ی ره‌زبه‌ری ١٣٩٧


ئەتلەتیكۆ مەدرید بەم نزیكانە كاڕاسكۆ لەدەست دەدات\nرۆژنامەكانی ئیسپانیا ئاشكرایان كرد كە یانەی ئەتلەتیكۆ مەدرید لە ماوەی گواستنەوەی هاوینەی داهاتوودا ئەستێرە بەلجیكییەكەی یانیك كاڕاسكۆ لەدەست دەدات بەهۆی زۆری داوكارییەكانی لەلایەن یانە گەورەكانی ئینگلتەڕاوە.\nرۆژنامەی (ئاس)ی مەدریدی بڵاوی كردەوە: چەندان یانەی ئینگلیزی بەڕژدی هەوڵی گرێبەستكردن لەگەڵ كاڕاسكۆ دەدەن لەسەرووی هەمووشیانەوە هەردوو گەورە یانەكەی شاری مانچستەر یونایتد و سیتی هەروەها یانەكانی ئارسناڵ و چێڵسیش.\nتەنیا یانە ئینگلیزییەكان چاویان لە كاڕاسكۆ نەبڕیوە، بەڵكو یانەكانی بایرن میونشنی ئەڵمانی و پاریس سان جێرمانی فڕەنسی و چەندان یانەی تریش خۆیان بۆ گرێبەستكردن لەگەڵ ئەو ئەستێرەیەی یانەی ئەتلەتیكۆ مەدرید ئامادە كردووە.\nرۆژنامەكە جەختیشی كردەوە كە یانەی ئەتلەتیكۆ مەدرید ناتوانێ خۆی لەبەرامبەر داواكاری ئەم هەموو گەورە یانەیە رابگرێت و پارێزگاری لە مانەوەی كاڕاسكۆ بكات بەتایبەت كە بەشی زۆری یانەكان ئامادەن ئەو بڕە پارەیە بدەن كە یانەكە وەك مەرجی هەڵوەشاندنەوەی گرێبەستەكەی دیاری كردووە كە برێتییە لە 100 ملیۆن یۆرۆ.\nجێی باسە كاڕاسكۆ بە یەكێك لە باشترین یاریزانەكانی یانەی ئەتلەتیكۆ مەدرید دادەنرێت، بەڵام لەم وەرزەدا لە بەشێكی یارییەكانی یانەكەی دابڕاوە بەهۆی تووشبوونی بە ئەنگاوتنەوە، تا ئیستاش لە كۆی 24 یاریی لەسەرجەم پاڵەوانیەتییەكان توانیویەتی 10 گۆڵ تۆمار بكات و 3 گۆڵی تریش دروست بكات.


دەورەیەكی سەرەتایی پێشمەرگەی تازە پەیوەست بوو بەریزەكانی سازمانی خەبات كۆتایی پێهات. رۆژی پێنج شەممە ریکەوتی 14ی سەرماوەزی 1398 رێورەسمی كۆتایی هاتنی دەورەی سەرەتایی و چەكداركردنی پۆلێك پێشمەرگەی تازەپەیوەست بوو، لەژێر چاودێری و بەرێوەبردنی كۆمیسیۆنەكانی سیاسی نیزامی و پەروەردەو لەژێر ناوی دەورەی شەهید " تاهیر قادری" بەرێوەچوو.\nسەرەتای رێورەسمەكە بە دەقەیەك بێدەنگی بۆ رێزگرتن لە رۆحی شەهیدان دەستی پێكرد و پاشان چەند وتەیەك لە لایەن بەرێز خاتوو زێنەب حسێنی ئەندامی رێبەرایەتی سازمانی خەبات پێشكەش كرا كە تێیدا روو لە پێشمەرگە تازە پەیوەست بووەکان ووتی: ئێوە کە بەهەڵگرتنی چەکی دیفاع وزانست دەتانهەوێ پەیامی نەتەوەی کوردی چەوساوە بگەیەنە ئەوپەڕی مرۆڤایەتی و ئەو ڕاستیە چەند پات کەنەوە کە تەسلیم بوون لە زاتی کورد دا نیە وهەتا کوردێک مابێ خەبات وشۆڕشی هەر هەیە ونابڕێتەوە. من دڵنیام کە ئێوەی پێشمەرگە کە بەچەکی باوەڕ ئامادەکراوون و خۆتان بۆ وەرزێکی نوێ لە خەبات ئامادە کردووە لەباشترین ڕۆڵەکانی گەلی بەش خوراوی کوردن.. بۆیە ئەرکی گرینگی شۆڕشتان وەئەستۆ گرتوە وبەهەست کردن بە لێپرسراویەتی سەرشانتان ، لەم کاروانە بێوچانەدا ڕێگە دەگرنە بەر و ئەم قافڵەیە لە ئامانجی کۆتایی نزیک دەخەنەوە یان دەگەیەنن.ئامانجەکەمان وگەیشتن بە ئاواتی شەهیدان ،فیداکاری وقوربانی دەوێ.. نەزم وڕێک وپێکی ئێوە ،سەنگەری کوردایەتی پێ قاییم دەبێ.. مانەوەتان لەم ڕیزەدا ،پێگەیشتووی سیاسی ونیزامی زیاتر دەکا و خۆڕاگریتان لەبەرانبەر ڕژیم ونابەرابەریەکان ، دەبێتە ئەوڕەمزە کە شۆڕشی کورد بەهێزە وتا کوردێک مابێت مەشخەڵی ڕزگاری دەئایسێ.\nلەدوای وتەکانی خاتوو زینەب حسێنی ئەندامی رێبەرایەتی سازمانی خەبات پەیامی پێشمەرگەی خولی شەهید تاهیر قادری لە لایەن یەکێک لە،هاورێیانی تازە پەیوەست بوو بەناوی کاک فەرشید ئیلامی پێش کەش کرا کە،تێیدا وێرای دەستخۆشی لەمامۆستایان ئاورێک لە ئەرک و کارەکانی پێشمەرگە درابوویەوە. لەدوای پەیامی پێشمەرگە چەکی شەرەف و کەرامەت لەلایەن مامۆستایانی دەورەکە دابەش کرا و بە پیرۆزبایی کردن لەیەکتر کۆتایی بە رێورەسمەکە هات.\nڕێکه‌وت: 2019-12-08 15:34:04